2010 йылда Башҡортостан халҡы балаларына Эсмеральда һәм Янислав тигән исемдәр ҡушҡан // Йәмғиәт | новости башинформ.рф\n2010 йылда Башҡортостан халҡы балаларына Эсмеральда һәм Янислав тигән исемдәр ҡушҡан\n13:38, 9 февраля 2011 Йәмғиәт\nБашҡортостан халҡы 2010 йылда балаларына Эсмеральда, Эльсиера, Йософ, Йәмилә, Янислав һәм Ян кеүек үҙенсәлекле исемдәр биргән. Был турала «Башинформ» агентлығына Башҡортостан Республикаһы Гражданлыҡ хәле акттарын теркәү идаралығы начальнигы Зифа Әбүбәкирова хәбәр итте.\nВедомство мәғлүмәтенә ярашлы, Тимур, Әмир, Арслан, Илназ, Булат, Артем, Данил, Кирилл, Степан, Егор уҙған йыл йомғаҡтары буйынса иң популяр ир-егеттәр исеме булған.\nҠыҙҙар араһында иң күп ҡушылған исемдәр – Ләйсән, Лиана, Динара, Ынйы, Регина, Анастасия, София, Полина, Ангелина, Дарья.\nЗифа Әбүбәкированың билдәләүенсә, Башҡортостанда ҡыҙҙарға ҡарағанда малайҙар күберәк тыуа.\n— 2010 йылда яңы тыуған ҡыҙҙар һәм малайҙар араһында айырма 1482-гә тиң булды, — тине ул. — 29 571 малай тыуҙы, ҡыҙҙар – 28 089. Йәмғеһе 57660 бала тыуыуы теркәлде — 2009 йылға ҡарағанда 2,5 процентҡа күберәк. Өфөлә тыуыу тураһында акттар иҫәбе 7,1 процентҡа артты.\nУл, 2010 йылда 441 игеҙәк һәм ете ғаиләлә өс игеҙ балалалар яҡты донъяға килде, тип өҫтәне.


Мортаза Рәхимов Шишмә һәм Благовар райондары буйлап эш сәфәрендә // Сәйәсәт | новости башинформ.рф\nМортаза Рәхимов Шишмә һәм Благовар райондары буйлап эш сәфәрендә\n11:39, 13 февраля 2010 Сәйәсәт\nБөгөн Башҡортостан Республикаһы Президенты Мортаза Рәхимов Шишмә һәм Благовар райондары буйлап эш сәфәрендә йөрөй. Республика башлығын агросәнәғәт комплексы объекттары ҡыҙыҡһындыра. Атап әйткәндә, ул Ҡалмыҡ тоҡомло һыйыр малы үрсеткән «Благовар-агро-инвест» яуаплылығы сикләнгән йәмғиәтенең фермаһын ҡарарға ниәтләй. Төбәк етәксеһенең «Благовар-пластмасс» производствоһына килеүе лә көтөлә.\nЭш сәфәрендә БР Президентын БР Хөкүмәте Премьер-министрының беренсе урынбаҫары, ауыл хужалығы министры Шамил Вахитов оҙатып йөрөй.


Яҙмыштарҙан көслөрәк » Страница 3 » Башкортостан кызы\nБыл ҡушаматты уға балалар биргән. Ысынлап та, исеме есеменә тура килә! Үҙе йәшәгән урамда йыш ҡына балаларға байрамдар, уйын-ярыштар ойошторорға, бүләктәр бирергә, тәмле сәй менән һыйларға ярата ул. Бөгөн дә бәлештәр һалды, еҙ самауырына һыу ҡойҙо...\nБеренсе юстиция министры 90 йәшлек юбилейын билдәләй\nОло кешеләр үҙҙәренең йәшен йәшереүсән. Күҙ тейер йә, тигәндәрендә күпме наҙ, иркәлек, ғорурлыҡ бар! Ләлә Хажиәхмәт ҡыҙы Әмированы олораҡ быуын кешеләре бик яҡшы хәтерләй. 15 йыл юстиция министры булып эшләгән апай, тиһәң, ә Калюжнаянымы, әлбиттә,...\n«Яратырға һәләтле йөрәгем бар»\nБөтә донъя Интернет селтәре менән уратып алынған бөгөнгө йәшәйешебеҙҙә Ник Вуйчичты ишетеп, уның хаҡта төшөрөлгән документаль фильмдарҙы ҡарамаған кешене табыу һирәктер. «Үҙеңә кумир һайлама», – тиһә лә Китап, ул инде күптән, бик күптән минең...\nЕңеү яҙы шатлығы\nВаҡыт Бөйөк Ватан һуғышы ғәрәсәтенең хәтирәләрен аяуһыҙ юя. Ветерандар берәм-берәм беҙҙең аранан китә. Бала сағы ауыр һуғыш йылдарына тура килгәндәр фашизм, һуғыш тигәндең ни хәтлем ҡот осҡос булыуын киләсәк быуындарҙың аңына һеңдерергә тырыша....\nҒүмерлек йәргә тоғролоҡ\nБаймаҡ районының Ишей ауылында йәшәүсе Йәнбикә инәй Хәсәнова—ауылдың иң оло кешеһе, тыл ветераны. Ағинәйҙе барыһы ла ихтирам итә. Бөгөн ул, 95 йәшен тултырыуына ҡарамаҫтан, һәүетемсә генә донъя көтөп ята. Эйе, туғыҙ тиҫтә тип әйтеүе генә анһат, ә...


Башҡортостан төрлө тарафтарҙан йыйылған делегаттарҙы оҙата\nУҙған аҙна тарихта Бөтә донъя башҡорттарының 3-сө ҡоролтайы менән хәтерҙә ҡаласаҡ. Унда 8 йөҙҙән ашыу делегат һәм ҡунаҡ ҡатнашты.\nБыл юлы Ҡоролтай быға тилем үткән икәүһенән ныҡ айырылды, тәнҡит тә күберәк булды, маҡтаныу кәмене тине Милли хәрәкәт лидерҙарының береһе, тарихсы Марат Ҡолшәрипов.\nҠоролтай делегаттары 11 секцияла эшләне. Уларҙың береһе Күп милләтле дәүләт шарттарында башҡорт телен юғалыуҙан ҡурсалауға арналды. Унда башҡорт телен тыуған тел булараҡ өйрәнеүселәр һанының кәмеүе, уҡыу әсбаптарының сифат яғынан насар булыуы, төбәк милли компоненттың бөтөрөлөүенә бәйле мәсьәләләр ҡаралды.\nҠоролтайҙың пленар ултырышында бөтә донъя башҡорттары ҡоролтайы рәйесе Азамат Ғәлиндың телмәрен тауыш сығарғайны. Берәүҙәр уны маҡтаны, икенселәре милләттәрҙе бүлгелеүҙә ғәйепләне. Шуға ҡарамаҫтан Азамат әфәнде үҙ урынын һаҡлап ҡалды.\nБөтә Донъя башҡорттары Ҡоролтайының башҡарма комитеты тарафынан яңы награда булдырылды. «Алтын ҡурай» ордены миҙалының тәүге лауреаттары Әхмәт Зәки Вәлиди, Юныс Бикбов һәм Муллаян Халиков булды. Награда уларға үлгәндәренән һуң тапшырыла.\nБашҡортостандың дәүләт булараҡ үҫешенә ҙур өлөш индергән шәхестәргә тәғәйенләнгән «Алтын Ҡурай» ордены миҙалы уларҙың яҡындарына бирелә. Награда Зәки Вәлидиҙең улы Сүбиҙәй Туғанға, Юныс Бикбов вариҫы Наилә Сәлиховаға һәм Муллаян Халиҡов фонды вәкилдәренә тапшырылды.


YouTube видео Онлайн и Скачать - загрузчик Бушлай видео 7converter.com\nКонвертацияланыусы MP3 youtube видео\nYoutube-ла видео өсөн android скачать менән нисек булһа скачать mp4\nНисек скачать видео с YouTube форматында mp4\nРеклама нисек булырға тыңлап ҡарау һәм android на youtube\nВидео ала өсөн һылтанмалар\nБеҙҙең сервистар менән файҙаланып, беҙгә ҡабул һеҙҡулланыу шарттары һәм Хосусил Сәйәсәте.\nКүсереү өсөн һылтанмалар\n720p (mp4) Билдәһеҙ\n192 кбит / с Билдәһеҙ\n0p (m4a) Билдәһеҙ\nСкачать mp3 файл в\nСкачать видео (HD / 4K)\nСкачать видео тиҙ нисек?\n- Ул ябай профилендәx7һүҙҙән һуң youtube ә элек .com - шулай итеп, аудио һәм видеоны загрузить һеҙҙең тиҙ ала (mp3, mp4) YouTube менән.\nБушлай скачать видео с Youtube нисек?\n1. Youtube видео копируйте һәм был ссылку, улар һеҙ телисез-се скачать\n2. Төймәгә басыгыз "видео Ала өсөн һылтанмалар", валютаның конвертацияланыу башлау өсөн һылтанмалар.\n3. Видео йәки аудио форматта һайлау, ул һеҙ телисез скачать, ә һуңынан басыгыз был төймәгә "Скачать видео" йәки "бушлай Скачать Mp3"\nҺеҙ беҙҙең сервис скачать видео/аудио бөтөнләй бушлай.\nНеограниченный һаны һәм юғары тиҙлеге загрузки.\nАудио хуплап, HD, йәки Full HD 4K.\nБөтә хеҙмәттәр видео загрузки/нк сервисына теркәлергә мөмкин булған башҡа аудио башҡара.\nСкачать бушлай неограниченный һәм үҙгәртеп ҡоролған.\nСкачать ярҙам форматында бөтә.\nТиҙлекле видео -, аудио конвертер.\n7converter.com - youtube сервисындағы менән күсереү өсөн яҡшы\n7converter.com - Был бушлай онлайн-сервис мөмкинлектәре һәм скачивать конвертацияланыусы бушлай видео-YouTube һәм аудиофайл менән. Скачать видео форматтағы теләһә ниндәй еңел-елпе генә үҙенән бер нисә минут эсендә һеҙгә яратҡан теләү (mp4, webm, аудио, 3gp) һәм сифаттың (360p, 480p, HD, FullHD, UltraHD).\nНиндәй мәсьәлә менән килеп эш алалар 7converter.com\n🔥 Шул тиклем еңел һәм тиҙ скачать видео с Youtube?\nИң һылтанмалар копируйте YouTube URL-адресын һеҙҙең браузер.\nҺуңынан төймәгә басыгыз был юл беҙгә һәм сервис профилендә уның скачать. Видео формате mp3 эшкәртеү системаһын һәм һеҙгә ҡарап бирәм һылтанмалар барлыҡ һылтанмалар һеҙҙең, mp4, webm һәм башҡалар.\nТөймәгә басыгыз өсөн, скачать видео/аудио форматта һеҙгә булһа кәрәк. 7converter.com Ул еңел һәм тиҙ эшләүен Chrome, Firefox браузеры йәки башҡа теләсә.\n⚡ Скачать булараҡ музыкаль файл (Mp3) һәм видео с YouTube\nYoutube видео в mp3 файл менән еңел һәм тиҙ конвертацияланыусы скачивать сервис кәрәк беҙгә.\nЯбай һылтанма буйынса күсеп "Mp3 Youtube", профилендә YouTube һылтанмалар тейешле тәҙрә, улар һеҙ телисез-се mp3 конвертацияланыусы була. Музыкаль файл һылтанмаһы өсөн йөк һәм сервис хеҙмәтләндереүе күрһәтә.\nЮғары сифаттарға эйә булып, барлыҡ файлдар, шуға күрә аласыз иң яҡшы наслаждайся һеҙҙең яратҡан музыка тауышы.\n❌ Скачать видео таба алмай/YouTube mp3 файл менән?\nҺәр бер папка браузер "Тейәп", загрузить файл видео музыка йәки унда һаҡланған булған. Шулай уҡ загрузки һеҙҙең браузер аласыз үҙ тарихын тикшереү.\n📈 7converter.com - глобаль инструменттары, улар һезгә ярҙам youtube популяр һәм видеояҙмалар төрлө телдәге бөтә скачать конвертацияланыусы була.\nҮҙ теленән таба


15 Ғинуар 2011, 14:39\nйәки Хыянат һалған яраЙәш ҡыҙҙарға һәм ҡатындарға һабаҡ булһын өсөн үҙем кисергән бер хәл-ваҡиға тураһында яҙмаҡсы булдым. Алдан уҡ әйтеп ҡуям: был ирен яманлап, үҙен аҡларға теләй, тип уйлай күрмәгеҙ. Тормош шул тиклем һикәлтәле, һәм әҙәм балаһының, ошо һикәлтәләрҙе лайыҡлы үтә, артылыштарҙы артыла алмайынса, яҙа юлдан китеүе лә бар. Ғаилә тормошонда ошо яҙа һәм яҙыҡ юлдарҙың булмауы, хәҙер инде иманым камил, күп осраҡта ҡатындарға бәйле икән. Мин һөйләгән ғибрәтле хәл ҡабатланмаһын ине йәш ғаиләләрҙең тормошонда.\nйәки Хыянат һалған яра\nЙәш ҡыҙҙарға һәм ҡатындарға һабаҡ булһын өсөн үҙем кисергән бер хәл-ваҡиға тураһында яҙмаҡсы булдым. Алдан уҡ әйтеп ҡуям: был ирен яманлап, үҙен аҡларға теләй, тип уйлай күрмәгеҙ. Тормош шул тиклем һикәлтәле, һәм әҙәм балаһының, ошо һикәлтәләрҙе лайыҡлы үтә, артылыштарҙы артыла алмайынса, яҙа юлдан китеүе лә бар. Ғаилә тормошонда ошо яҙа һәм яҙыҡ юлдарҙың булмауы, хәҙер инде иманым камил, күп осраҡта ҡатындарға бәйле икән. Мин һөйләгән ғибрәтле хәл ҡабатланмаһын ине йәш ғаиләләрҙең тормошонда.\nЯҙмыш беҙҙе хәрби гарнизонда осраштырҙы һәм ҡауыштырҙы. Ул – йәш офицер, ә мин гарнизон китапханаһында эшләй инем. Бер байрам кисәһендә ул мине вальсҡа саҡырҙы. Оҙон буйлы, мыҡты кәүҙәле, офицер кителендәге уҫлаптай ҡулдары менән үҙ ҡосағына алды ла, ҡурсаҡ урынына өйрөлтә генә. Үҙе минән күҙҙәрен алмай. Уның ҡарашынан ҡыҙарып, шыбыр тиргә баттым. ҡаушауымдан аяҡтарымда көскә баҫып торам. Дөрөҫөрәге, ул, минең аяҡтарымды ергә лә тейҙермәй, өйрөлтә лә өйрөлтә. Музыка тынмаҫ элек уның ҡулдарынан ысҡындым да залдан йүгереп сығып киттем. Сөнки йөрәгем дарҫлап тибә, һауа етмәй башлағайны. Битемде еләҫ йәйге елгә ҡуйып, тәрән итеп тын алам. Әммә битем яныуынан туҡтаманы...\nБер ваҡыт яныма бер кеше килеп туҡтағанға башымды күтәреп ҡараһам... ул!\n– Ниңә ҡастығыҙ? – тип һүҙ башланы.\n– ҡасманымсы, саф һауа һуларға сыҡтым, – тип яуаплаған булдым.\n– Ысынлап та, бында рәхәт икән...\n– Рәхәт шул...\nАртабан да һүҙҙәребеҙҙең рәте булманы. Әммә ул эргәмдә тора бирҙе.\n– Матур бейейһегеҙ – һеҙҙең менән өйрөлөүе бик еңел, – тип һүҙҙе ялғаны кителле егет. – Берәй ерҙә махсус өйрәндегеҙме әллә?\n– Ул һеҙҙең ҡулығыҙҙа шулай өйрөләмдер, – тинем, ярым шаяртып.\n– Тимәк, беҙҙән яҡшы бейеүселәр пары сыға, – тип көлөмһөрәп, ул күҙҙәремә текләп ҡараны.\nҡарашын күтәрә алмайынса, күҙҙәремде аҫҡа төбәнем.\n– Әйткәндәй, минең исемем – Марат. Ә һеҙҙең?\n– Матур исем. Үҙегеҙ кеүек.\n– Әйҙәгеҙ, инеп, тағы ла бер аҙ әйләнеп алайыҡ, – тип тәҡдим итте әңгәмәсем.\nКисәнән һуң ул мине өйөмә тиклем оҙатып ҡуйҙы. Шул төндә үк, уның тураһында уйлап, йоҡонан яҙҙым. Аҙаҡтан асыҡланыуынса, мин дә уның башынан сыҡмағанмын икән. Был беҙҙең мөхәббәттең башы ине. Ике ялҡынлы йәш йөрәк никахыбыҙҙан һуң бер булып тибә башланы. Мөхәббәтебеҙ емеше булып ҡыҙыбыҙ тыуҙы. Ер йөҙөндә минән дә бәхетлерәк кеше юҡ ине.\nҡыҙыбыҙға дүрт йәш ине. Йәйен ирем менән отпуск алдыҡ та, уның тыуған яғына ҡайттыҡ. Әсәһе, туғандары матур итеп ҡаршы алды, ҡунаҡ итте. Ирем, кис етһә, ҡустыһы менән балыҡҡа барабыҙ тип, көн дә сығып китә башланы. Тыуған яғында иркенләп ял итһен тип, уны бер ҡаршылыҡһыҙ сығарып ебәрәм. Отпускыбыҙҙың яртыһы шулай үтеп тә китте.\n– Отпускыбыҙҙың ҡалған яртыһын минекеләрҙә үткәрәйек инде, – тигән теләгемде белдереүемә Маратым үҙгәреп китте.\n– Нисәмә йылға бер ҡайтып, тыуған өйөмдә рәхәтләнеп ял итергә тейешменме мин, әллә юҡмы? – тип ҡәтғи яуап биргәс, уның үҙһүҙлелеген беләм бит инде, ипләп кенә әйберҙәремде төйнәнем дә, мине автобусҡа илтеп ҡуйыуын үтендем. Ризаһыҙлыҡ белдерер, әрләшер тип уйлағайным, был хатта йөҙөн дә сирманы, ҡыуанып, машина ҡабыҙҙы ла, автобусҡа ултыртып, оҙатып ҡалды. Берәр аҙнанан һуң барыбер килер был яныма, тип уйлауым юҡҡа булған – ул килмәне. Атай-әсәйем, әллә, балам, йәшәүегеҙҙең рәте юҡмы, тип борсолдо. Кем белгән инде шул саҡта уларҙың урынлы борсолоуын. Ни тиһәң дә, йәшәп, донъя күргән ололарҙың йөрәге һиҙгер булалыр инде – артабанғы хәл-ваҡиғалар яҡындарымдың шиген дөрөҫләне. Отпуск аҙағына яҡынлашып килгәндә ирем была тип шылтыратты.\n– Мине көтмә, эшеңә бара тор. һуңғараҡ килермен, – тиеүенең сәбәбен аңлатып та торманы.\nМин дә артыҡ ныҡышманым. ҡыҙым менән хәрби гарнизонға юлландыҡ. Эшемде башланым. Бер аҙна, икенсеһе үтте, ә Марат һаман юҡ. Шылтыратһам, төрлө һылтау тапҡан була, отпускыһын һаман оҙайта. Ә бер көндө миңә шундай телеграмма килеп төштө: «Прости, меня не жди».\nЙөрәгем терт итеп ҡалды. Эштең тиктәҫкә түгеллеген аңланым. Шылтыратһам, телефонын алмай. Аптырағас, еңгәй тейешле кешегә шылтыраттым. Ул тәүҙә миңә тынысланырға ҡушты, аҙаҡ дөрөҫөн ярып һалды: «Аптырама ла, ҡайғырма ла, ул бында берәүгә әүрәп йөрөй. Ғишыҡ уттан ҡыҙыу, б..тан һаҫыҡ, тигәндәр. Һыуыныр, аҡылына килер әле. Тик һин генә ҡыҙыу баштан эште боҙоп ҡуйма. ҡайһы ғына ҡатындың башынан үтмәгән ундай хәл, түҙ», – тигән кәңәш бирҙе.\nБик ауыр булды. ҡулыма – эш, ауыҙыма аш барманы. Хеҙмәттәштәрем әйтмешләй, һурығып киттем. Әхирәттәрем үҙенсә кәңәшен бирҙе: «Ул йөрөгәнде, нимә һин ауыҙыңды асып ултырырға тейеш. Илап-һыҡтап ултырғансы, үс ал – һин дә һөйәр тап. Төшөп ҡалғандарҙанһыңмы ни? Бынау хәтлем һылыулығың менән әллә кемде ҡаратырһың...»\nЮҡ, үҙемдә көс тә, теләк тә тапманым мин бындай аҙымға барыр өсөн. Көйөнөүҙән, кәмһенеүҙән башымды элмәккә тығырҙай булдым, әммә балам ғына тотто бындай хәтәр ҡылыҡтан.\nӘ Марат... Уны етәкселеге саҡыртып алды. ҡайтыуына әйберҙәрен төйнәп ҡуйғайным инде. Фатирға килеп инеүе менән сумаҙанының ишек төбөндә әҙер ултырғанын күргәс, ғорурлығын еңә алманы, ыҡ-мыҡ итте лә сығып китте. Йөрәгем ярылырҙай булып һыҙлаһа ла, түҙҙем, кире борманым.\nБерәр ай ваҡыт үттеме икән, юҡмы, әммә шундай хәбәр килеп етте: Марат дауаханала икән. Насар сир йоҡторған. Үсәһәм дә, эстән генә һыҙам: ир бирмәк – йән бирмәк, тигәндәре дөрөҫтөр инде, ғорурлығым үҙенекен итһә лә, уны һаман яратыуымдан ыҙа сиктем. ҡыҙым да атаһын һорап йөҙәтә. Шулай ҙа хәл белешергә янына инмәнем. Ояты ни тора. Бөтә гарнизон беләлер инде уның сире тураһында!\n... Бер кис ишек шаҡынылар. Барып асһам, ишек төбөндә ҡыҙымдың атаһы баҫып тора. Күҙҙәремә тоғро эттәй ҡарап тороуы шул тиклем ытырғандырҙы – уның танауы төбөндә генә ишекте шап итеп яптым. Үҙемдең бәғер һыҙлай. Икеләнеү тойғоһо күңелде өйкәй: индермәйенсә дөрөҫ эшләнемме икән?\nМараттың был килеүе һуңғыһы булманы. Йөҙ тапҡыр ғәфү үтенгәндер. Яйлап күңелдәге боҙ ҙа ирене. Һәм беҙ бергә йәшәй башланыҡ. Әммә, ул нисек кенә тырышмаһын, күңел яраһы уңалһа ла, тупаҫ йөйө ҡалды. Был хәл иҫкә төшкәндә, үҙен белдереп, һаман һулҡылдап ҡуя.\nОшо ваҡиғаларҙан һуң күпме йылдар үтеп, үҙебеҙ өлкәнәйә төшһәк тә, мине шундай һорауҙар борсой: нимә өсөн, ниндәй ғәйебем өсөн ул миңә хыянат итте икән? Шуныһы бигерәк тә үкенесле: уның һайлағаны минән яҡшыраҡ һәм өҫтөнөрәк булған булһа – бер хәл. Иремә насар енси ауырыу йоҡторған бисә арҡаһында беҙҙең саф мөхәббәткә тап төшөргә тейеш инеме? Ә, ғәҙәти булараҡ, ҡатындарының өҫтөнән йөрөгән ирҙәр башлыса үҙҙәренең хәләл ефеттәренән күпкә йәмһеҙерәк тә, түбәнерәк тә ҡатындарҙы һайлай бит әле. Был парадоксмы?


21-се быуат башында барлыҡҡа килгән өр-яңы байрамдар араһында ҡурсаҡсы көнө киң танылыу алды - GTRK.TV — Новости Уфы и РБ\n21-се быуат башында барлыҡҡа килгән өр-яңы байрамдар араһында ҡурсаҡсы көнө киң танылыу алды\nХалыҡ-ара УНИТА берләшмәһе Конгресы уны 2003-сө йылда иғлан итеп, был көндө ҡурсаҡ театрҙарын данлау йолаһына нигеҙ һалырға ниәтләгән. Ижад кешеләре бар донъяла был тәҡдимде ихлас ҡабул итә. Өфө рәссамдары ла ҡурсаҡ көнө уңайынан үҙенсәлекле күргәҙмә ойошторҙо. Ҡурсаҡты балалар уйынсығы тип иҫәпләү заман ҡарашына тап килмәй. Үҙеңде ошо мауыҡтырғыс донъянан мәхрүм итеү яҙыҡ, ти һәүәҫкәр ҡурсаҡсы Ләлә ханым. Ғиззәтуллиндарҙың иркен өйөндә ҡурсаҡ теҙелмәгән урын юҡ. Хужабикә уларға төҫ-һын, кейем, исем генә биреп ҡалмай, һәр береһенең ролен дә хәстәрләй. Ҡурсаҡтарҙы һәр кем ярата. Уларҙы оҫталар ҙа, һәүәҫкәрҙәр ҙә яһай. Үҙ ҡиәфәте һәм һыны буйынса Әҙәмде барлыҡҡа килтергән Хоҙайға оҡшарға тырышып, рәссам таш, ағас, балсыҡ, тимер, туҡыма кеүек төрлө материал ярҙамында кеше һүрәтләүгә ынтыла. Һынлы сәнғәт, театр ҡурсағы һәм автор ҡурсағы кеүек төрлө йүнәлеш өлгөләренең бер урында тупланыуы замандашыбыҙҙың ҡурсаҡҡа ҡарата иғтибарын ҡәнәғәтләндерә.Ҡурсаҡсы байрамын был һөнәр эйәләре генә түгел, ә ҡурсаҡ сәнғәтен һөйөүсе һәр кем киң билдәләй ала. Уларҙың һәммәһен күргәҙмә, тамаша, ижади осрашыуҙар берләштерә. Өфө художество галереяһында асылған был үҙенсәлекле күргәҙмә 10-сы апрелгә тиклем дауам итә. Уның „Һын һәм оҡшашлыҡ„ менән тигән атамаһы кеше өсөн ҡурсаҡ әһәмиәтенә баҫым яһай. Күргәҙмәгә мәктәп йәшендәге балалар, студенттар, танылған оҫталар һәм билдәле рәссамдарҙың ҡыҙыҡлы эштәре ҡуйылған. Барыһы 40-тан ашыу автор әҫәре. Бындай сара тәүге тапҡыр ойошторолдо, ти Рәсәй рәссамдар берлеге ағзаһы Стелла Маркова.Ҡурсаҡтар араһында тик ыңғай тәьҫораттар алына. Донъяның киңлеге, ғәләмдең тәрәнлеге һәм тормоштоң сере тураһында уйланыу, ижадҡа илһам алыу һәм хыялдарға ынтылыу өсөн дә кәрәк ул ҡурсаҡ. Ябайлығы һәм сафлығы менән эскерһеҙ бала саҡты хәтерләтеп был уйынсыҡ үҙ эйәһенә бәхет вәғәҙә итә.\n22 марта Бөгөн Бөтә Донъя һыу көнө\n23 марта Иглин районы Алаторка ауылы янында өс машина ҡатнашлығында юл-транспорт ваҡиғаһы теркәлде


Дыуандар милли проект буйынса мәҙәни үҙәкле буласаҡ\n27 Август 2019, 11:35\n“Мәҙәниәт” милли проектының “Мәҙәни мөхит” төбәк проекты ярҙамында Дыуан ауылында яңы ауыл мәҙәни үҙәге төҙөлөп бөтөп килә. 300 урынға иҫәпләнгән ике ҡатлы бинала китапхана, балалар сәнғәт мәктәбе кластары, күргәҙмә залы, кинозал буласаҡ.\n“Урындағы халык мәҙәни усаҡтың төҙөлөп бөтөүен түҙемһеҙләнеп көтә. Үҙәктең асылыуы ауылға йәм өҫтәр, ауыл тормошон тағы ла йәнләндереп ебәрер, тип ышанабыҙ.”, - тине Дыуан районының мәҙәниәт бүлеге мөдире Алексей Свечников.\nМәҙәни үҙәк быйыл йыл аҙағында ишектәрен асасаҡ, тип көтөлә.\nРФ Президенты Владимир Путин ҡарары менән ғәмәлгә ашырылған “Мәҙәниәт” милли проекты өс – “Мәҙәни мөхит”, “Ижади кешеләр” һәм “Һанлы мәҙәниәт” бүлектәренән тора. Алты йыл эсендә республика аауылдарында 26 мәҙәни-күңел асыу бинаһы төҙөү һәм капиталь ремонтлау планлаштырыла.


19 август — Башҡорт Википедияһы\n19 август Викимилектә\n19 август — григориан стиле буйынса йылдың 231-се (кәбисә йылында 232-се) көнө. Йыл аҙағына тиклем 134 көн ҡала.\nЕр: Гуманитар ярҙам көнө.\nАфғанстан: Бойондороҡһоҙлоҡ көнө.\nВьетнам: Август революцияһы көнө.\nАҠШ: Авиация көнө.\nҠытай: Табип көнө.\nРәсәй: Мотоуҡсы ғәскәрҙәре көнө.\nУкраина: Умартасы көнө.\nРәсәй: Рус тельняшкаһының тыуған көнө.\n1905: Рәсәй империяһында Дәүләт думаһын ойоштороу тураһында манифест ҡабул ителә.\n1945: Манжурияла Японияның Квантун армияһы, еңелеүен тулыһынса танып, ҡорал ташлай.\n1960: Тарихта беренсе булып СССР тере йән эйәләре – Белка һәм Стрелка ҡушаматлы эттәрҙе космосҡа осора.\n1991: ГКЧП-ның СССР-ҙы һаҡлап ҡалыуға йүнәлтелгән саралары.\nСабитова Лена Бинйәмин ҡыҙы, ҡыҙ фамилияһы Садиҡова, псевдонимы Иҙелбикә (1930—14.06.2020), Ульяновск ҡалаһында йәшәп ижад иткән шағир. 2001 йылдан Татарстан Республикаһы Яҙыусылар союзы ағзаһы. Татарстандың Сажиҙә Сөләймәнова исемендәге, Ульяновск өлкәһенең Ғәбделжаббар Ҡандалый һәм Сәхәп Урайский исемендәге әҙәби премиялары лауреаты. Сығышы менән хәҙерге Башҡортостан Республикаһының Мәсетле районы Яңы Мөслим ауылынан.\nФәтхуллин Ғәфүрйән Фәтхинур улы (1930), партия органдары һәм хужалыҡ эшмәкәре, ғалим. 1965—1986 йылдарҙа КПСС-тың Балтас район комитетының беренсе секретары. Башҡорт АССР-ының етенсе саҡырылыш (1967—1971) Юғары Советы депутаты. Ауыл хужалығы фәндәре кандидаты. Хеҙмәт Ҡыҙыл Байраҡ һәм ике «Почёт Билдәһе» ордены кавалеры. Райондың почётлы гражданы. Сығышы менән ошо райондың Иҫке Балтас ауылынан.\nГубанов Иван Яковлевич (1921—1991), хужалыҡ һәм партия органдары эшмәкәре. Белорет металлургия комбинаты идаралығының элекке бүлек начальнигы. Хеҙмәт Ҡыҙыл Байраҡ һәм «Почёт Билдәһе» ордендары кавалеры.\nКамалетдинов Әғзәм Шәмси улы (1921—21.02.1992), педагог. Бөйөк Ватан һуғышында ҡатнашыусы, отставкалағы капитан. 1955—1981 йылдарҙа хәҙерге Илеш районы Этәй һигеҙ йыллыҡ мәктәбе директоры. РСФСР мәктәбенең атҡаҙанған уҡытыусыһы (1972) һәм РСФСР-ҙың халыҡ мәғарифы отличнигы. Сығышы менән ошо ауылдан.\nМиңлебаев Радик Абдулхай улы (1941), юғары мәктәп ветераны, ғалим-тупраҡ белгесе. 1976 йылдан Башҡортостан ауыл хужалығы институты һәм Башҡорт дәүләт аграр университеты уҡытыусыһы. Ауыл хужалығы фәндәре докторы (2005), профессор (2006). Сығышы менән хәҙерге Башҡортостан Республикаһының Мәсетле районы Оло Аҡа ауылынан.\nУсманов Әхмәтшәйех Муллағәли улы (1941), финансист, муниципаль хеҙмәт ветераны. 1981—2001 йылдарҙа Кушнаренко район Советы башҡарма комитетының һәм район хакимиәтенең финанс идаралығы начальнигы. Башҡортостан Республикаһының атҡаҙанған иҡтисадсыһы. Сығышы менән ошо райондан.\nИсламов Фидус Әмир улы (1946), ғалим-зоотехник, дәүләт хеҙмәткәре, юғары һәм махсус урта мәктәп эшмәкәре. 1986 йылдан Башҡорт АССР-ы Ауыл хужалығы министрлығының баш зоотехнигы, 1991 йылдан — Министрҙар Советының баш белгесе, 1994 йылдан — Министрҙар Кабинетының бүлек мөдире урынбаҫары, 2001 йылдан — Башҡортостан ауыл хужалығы кадрҙарын яңынан әҙерләү һәм уларҙың квалификацияһын күтәреү институты проректоры, 2003 йылдан — Йоматау аграр техникумы директоры. Ауыл хужалығы фәндәре докторы (2000), профессор (2001). Сығышы менән хәҙерге Башҡортостан Республикаһының Яңауыл районы Костин ауылынан.\nНосратуллин Вил Ҡасим улы (1946), ғалим-иҡтисадсы. 2000—2008 йылдарҙа Башҡорт дәүләт аграр университетының иҡтисад теорияһы кафедраһы мөдире. 2014 йылдан Башҡорт дәүләт университеты уҡытыусыһы. Иҡтисад фәндәре докторы (1997), профессор (2001). Н. И. Тоҡомбәтов исемендәге премия лауреаты (2012).\nЧернов Владимир Васильевич (1956), муниципаль хеҙмәт ветераны. 2004 йылдан Өфө ҡалаһы Киров район хакимиәте башлығының беренсе урынбаҫары. Башҡортостан Республикаһы хеҙмәтләндереү өлкәһенең атҡаҙанған хеҙмәткәре. Сығышы менән хәҙерге Башҡортостан Республикаһының Архангел районы Валентиновка ауылынан.\nСәфәров Тәүис Әғләм улы (1937—7.10.2008), ғалим-иҡтисадсы, юғары мәктәп хеҙмәткәре. Тарих фәндәре кандидаты (1981), иҡтисад фәндәре докторы (2003). Башҡортостан Республикаһының атҡаҙанған сауҙа хеҙмәткәре (1998). Сығышы менән Кушнаренко районы Илек ауылынан.\nМиңлебаев Радик Абдулхай улы (1941), тупраҡ белгесе, ғалим, юғары мәктәп уҡытыусыһы. Ауыл хужалығы фәндәре докторы (2005), профессор (2006). Сығышы менән хәҙерге Башҡортостан Республикаһының Мәсетле районы биләмәһенә тура килгән бөткән Аҡҡын ауылынан.\nҒәбиҙуллин Ринат Ғиндулла улы (1942), журналист, сәйәсмән. Рәсәй Федерацияһының 2-се саҡырылыш Дәүләт Думаһы депутаты (1995—1999), КПРФ фракцияһы ағзаһы. КПРФ-тың Башҡортостан Республика комитетының элекке икенсе секретары.\nАҡманов Ирек Ғайса улы (1933), башҡорт тарихсы ғалимы, юғары мәктәп уҡытыусыһы. Тарих фәндәре докторы (1981), профессор (1984). Рәсәй Федерацияһы юғары мәктәбенең атҡаҙанған хеҙмәткәре (2006), Башҡорт АССР‑ының атҡаҙанған фән эшмәкәре (1985),Рәсәй Федерацияһының почётлы юғары профессиональ белем биреү хеҙмәткәре (1998). Башҡортостан Республикаһының Фән һәм техника өлкәһендәге дәүләт премияһы лауреаты (2008) һәм Халыҡтар дуҫлығы ордены (2008) кавалеры.\nАйытҡолова Эльвира Ринат ҡыҙы (1973), ғалим-филолог, журналист, йәмәғәт эшмәкәре, юғары мәктәп уҡытыусыһы. Башҡортостан Республикаһының 5-се саҡырылыш Дәүләт Йыйылышы — Ҡоролтай депутаты. 2019 йылдың 28 июненән Бөтә донъя башҡорттары ҡоролтайы башҡарма комитеты рәйесе. Филология фәндәре кандидаты.\nКурбатова Надежда Васильевна (1944), рәссам-педагог, Стәрлетамаҡтың Балалар сәнғәт мәктәбе уҡытыусыһы. Башҡортостан Республикаһының атҡаҙанған мәҙәниәт хеҙмәткәре.\nСаттаров Рифғәт Миҙехәт улы (1949—25.11.2021), бейеүсе, балетмейстер. 1974—1980 йылдарҙа Башҡорт дәүләт халыҡ бейеүҙәре ансамбле солисы, 1998—2009 йылдарҙа Нефтекама филармонияһының баш балетмейстеры. Рәсәй Федерацияһының атҡаҙанған мәҙәниәт хеҙмәткәре (2004), Башҡорт АССР‑ының атҡаҙанған артисы (1977). Халыҡ бейеүҙәрен яңғыҙ башҡарыусыларҙың һәм балетмейстерҙар‑бейеүҙәрҙе сәхнәгә ҡуйыусыларҙың Бөтә Рәсәй конкурстары лауреаты (Һамар ҡалаһы, 1990, 1993). Сығышы менән хәҙерге Пермь крайының Гремячинск ҡалаһынан.\nРәхмәтуллина Ләйсән Зөфәр ҡыҙы (1964), график. 1996 йылдан Рәссамдар союзы ағзаһы. Башҡортостан Республикаһының атҡаҙанған рәссамы (2015) һәм Шәйехзада Бабич исемендәге йәштәр дәүләт премияһы лауреаты (1997), «Йыл аквареле» Халыҡ‑ара конкурсы (Мәскәү, 2005) лауреаты, «Арт‑Мост‑Акварель» Халыҡ‑ара конкурсы (Санкт-Петербург, 2013) дипломанты.\n19 августа тыуғандар\n1780: Пьер Жан Де Беранже, Франция шағиры, йыр текстары авторы.\n1830: Юлиус Лотар Мейер, Германия ғалимы, химик.\n1945: Иэн Гиллан, Британияның рок-йырсыһы, «Deep Purple» рок төркөмө вокалсыһы.\n1950: Рубин Абдуллин, музыкант-органсы, юғары мәктәп эшмәкәре, 1988 йылдан Ҡазан дәүләт консерваторияһы ректоры, профессор (1992). Рәсәйҙең (1992) һәм Татар АССР-ының (1988) халыҡ артисы.\n1951: Владимир Конкин, СССР һәм Рәсәйҙең театр һәм кино актёры («Как закалялась сталь», «Место встречи изменить нельзя» фильмдары).\n1975: Трэйси Томс, АҠШ киноактрисаһы.\n19 августа вафат булғандар\n14: Октавиан Август, Боронғо Рим императоры.\n1819: Джеймс Уатт, Шотландия инженеры.\n1918: Бәхтегәрәй Шәфиев, Башҡортостанда революцион хәрәкәттә һәм граждандар һуғышында ҡатнашыусы, журналист.\n1918: Мулланур Вахитов, татар революционеры һәм сәйәси эшмәкәре.\nhttps://ba.wikipedia.org/w/index.php?title=19_август&oldid=1096692 ҡабул ителгән\nБыл бит һуңғы тапҡыр 12:51 25 ноябрь 2021 үҙгәртелгән.


Ҡоллоҡтан тағы ла 14 кеше азат ителгән\n11 Октябрь 2020, 18:05\nУлар әллә ҡайҙа ла түгел, Рәсәйҙә булғандар\nPocтoв эргәһендә ҡоллоҡта булған 14 кешене ҡотҡарғандар.\nБөгөн эш эҙләп, сит тарафтарға сығып\nкитеүселәр күп. Уларҙың ҡайһылары ҡайҙа барып төртөлөргә белмәй, уңға-һулға һуғыла. Тап шундайҙар кеше менән һатыу итеүселәрҙең тоҙағына эләгә лә инде.\nКүптән түгел Ростов ҡалаһы эргәһендә, был һүҙҙең ысын мәғәнәһендә, ҡоллоҡта булған 14 кешене ҡотҡарғандар. Улар баҫыуҙарҙы эшкәрткән, йәшелсә үҫтергәндәр. Ҙур йорттоң подвалында ҡот осмалы шарттарҙа йәшәгәндәр. Үҙҙәре эшләгән ике ҡатлы карауаттар, душ ролен үтәгән тастар, иҫке-моҫҡо кейем-һалым, антисанитария. . .\nШул уҡ ваҡытта бер этаж өҫтә тап киреһе булған тормош шарттары хакимлыҡ иткән: ҡыйбатлы йыһаз, келәмәр, алтын ялатылған икона. . .\nӘлеге ваҡытта кешеләрҙе ҡоллоҡта тотоусы сиғандар ғаиләһенең икәүһе тотолған. Улар өйһөҙ булған, эш эҙләгән кешеләрҙе күҙәткәндәр. Башлыса вокзалдарҙы контролдә тотҡандар. Уларға йәшәү урыны, эш тәҡдим иткәндәр. Ризалашмаусыларҙы туҡмап бойһондорғандар, документтарын тартып алғандар. Көсләп, подвалға алып барып бикләгәндәр. Кемдер документтарына ҡарамай, ҡасырға маташҡан, кемдер баш баҫып эшләргә мәжбүр булған. Ҡоллоҡта булыусыларҙың һаны даими үҙгәреп торған. Ҡасҡандарҙың урынына шунда уҡ икенселәрҙе килтергәндәр. Эш хаҡының түләнмәүен әйтеп торорға ла кәрәкмәй, былай ҙа аңлашыла.\nӘлеге ваҡытта ҡол тотоусыларға ҡарата РФ Енәйәти Кодекстың "Ҡолдарҙың хеҙмәтен ҡулланыу" тураһындағы 127.2 - се статья буйынса енәйәт эше ҡуҙғатылған. Шул уҡ ваҡытта енәйәтселәрҙең бөтәһе лә тотолмауы хаҡында билдәле. Уларҙы эҙләү дауам итә.


Иҫке тимергә йән өрөүсе | ГТРК «Башкортостан» — Новости Уфы и РБ\n06 мая 2019 — 14:35 ГТРК «Башкортостан»\nБоронғо һөнәр беҙҙең заманда тимерсенең көслө беләге менән генә түгел, уның аҡылы менән дә хөрмәт һәм ихтирам яуланы. Иглин районының Балтика ауылында көн итеүсе Сергей Фрик иҫке тимергә йән өрә. Сергей Фриктың һәр иртәһе мейескә ут яғып, тимер ҡыҙҙырыуҙан башлана. Ир был эше менән биш йыл элек шөғөлләнә башлай. Бөтөнләй башҡа һөнәр эйәһе өсөн „тимергә йән өрөү„ тәү сиратта күңел талабы. Яһалған әйберҙәр оҙаҡҡа етһен өсөн, тимерҙең сифатлыһын һайлау мотлаҡ, ти Сергей. Сергей Фрик үҙенең эргәһенә эшкә килергә теләгән йәштәрҙе лә тикшереп ҡарап ала. Бының өсөн ябай ғына һынау үткәрәм, ти оҫта. Элекке иген һаҡлау урыны — хәҙер оҫтаның яратҡан урыны. Ҡоймалар, баҫҡыс-һикәлтә таянғыстары эшләү менән бер рәттән һандыҡ, өҫтәл-ултырғыстар, төрлө һындар яһау ҙа ғаилә килеменә өҫтәмә табыш. Әйберҙәрҙең береһе лә ҡабатланмай. Күптән түгел тимерсе бына ошондай серле серле ҡумта ла яһаған. Уның ауырлығы ике кг-нан ашыу. Киләсәктә иһә оҫта ошондай һандыҡтарҙың ҙурыраҡтарын да эшләргә ниәтләй.


Башҡортостан гимнының һүҙҙәре яҙылды\nПушкин күргән телһеҙ башҡорттоң теле асылыр көн 18 сентябрҙә буласаҡ.\nТап ошо көндө Республика парламентында Башҡортостан гимнының һүҙҙәре ҡабул ителергә тейеш. Мөстәҡиллек йылдарында Башҡортсоатн герб һәм гимн тураһында ҡанун ижад иткәйне. Тик хәрби дирижер Фәрит Иҙрисовтың көйөнә яраҡлы бер шиғыр ҙа таба алманылар. Һөҙөмтәлә Башҡортостан 1999-сы йылдың 6 ғинуарынан бирле гимнды йырлайһы урынға һүҙҙәре булмағанлыҡтан көйләп кенә йәшәне.\nБаҡтиһәң ошо йылдар эсендә 160 шиғыр тәҡдим иткәндәр, тик береһе лә республика илһөйрлеген сағылдыра алмаған. Дәүләт гимнының барыһына ла оҡшаған версияһын башҡортса депутат Рауил Бикбаев менән ғалим Рәшит Шәкүр ижад иткән. Шиғырҙы урыҫ теленә Фәрит Иҙрисов Светлана Чулаева ярҙамы менән тәржемәләгән. Махсус комиссияға тәржемә лә оҡшаған.\nРеспубликаның дәүләт гимнының шиғыры барлыҡҡа килеүгә бәйле депутаттар 18 сентябрҙә көҙгө сессиялағы тәүге ултырышта Башҡортостандың дәүләт символикалары тураһындағы 122-се ҡанунына үҙгәрештәр индерәсәк.


Таныш булығыҙ – яңы етәксе\nБашҡортостан Президенты Указы менән Айбулат Хәйбуллин БР Ҡулланыусылар хоҡуҡтарын яҡлау һәм алкоголле продукцияның әйләнешенә һәм сифатына контроллек итеү буйынса идаралыҡ начальнигы итеп тәғәйенләнде.\nУл 2006 йылдан әлегә тиклем Башҡортостан Республикаһының иҡтисади үҫеш министры урынбаҫары булып эшләне.\nРалли-рейдҡа юл бирегеҙ!\n15 – 16 июндә Башҡортостан территорияһында Санкт-Петербург – Астана – Пекин маршруты буйынса хәрәкәт иткән «Transorientale» ралли-рейдының этабы үтәсәк.\nУнда ҡатнашыусыларҙы Октябрьский, Бәләбәй, Стәрлетамаҡ, Салауат, Мәләүез ҡалалары, Мораҡ, Юлдыбай, Аҡъяр ауылдарында күрергә мөмкин буласаҡ.\nЯңы бүлектәр асыла\nЯңы уҡыу йылында Башҡорт дәүләт аграр университеты яңы һөнәрҙәргә уҡыта башлаясаҡ.\nТиҙҙән вуз төҙөүселәр әҙерләйәсәк. Ер төҙөлөшө һәм урман хужалығы факультетында абитуриенттарҙан «Сәнәғәт һәм граждандар төҙөлөшө» специальносына документтар ҡабул ителә. Аҙыҡ-түлек технологиялары факультетында «Аҙыҡ-түлек технологияһы» һөнәренә уҡырға мөмкин буласаҡ.\nТәбиғәткә зыян килмәһен өсөн\nБР Тәбиғәттән файҙаланыу, урман ресурстары һәм тирә-яҡ мөхитте һаҡлау министрлығы Көйөргәҙе районының Аҡһары ауылы эргәһендә Ҙур Юшатыр йылғаһында һыу һаҡлағыс төҙөлөшө зонаһында археологик тикшеренеү эштәрен үткәреүгә асыҡ конкурс иғлан итә.\nБыл объект 2008 йылға республика адреслы инвестиция программаһына ингән. Белгестәр участкала мәҙәни мираҫ объекттарының (археологик ҡомартҡылар) булыу-булмауын асыҡларға, объекттарҙың торошо буйынса аналитик мәғлүмәт бирергә, күҙ уңында тотолған эштәрҙең мәҙәни мираҫ объекттарына кире йоғонтоһо дәрәжәһен билдәләргә тейеш. Был маҡсатҡа республика бюджетынан 3,312 млн һум аҡса бүленәсәк.\nМәктәп формаһы кәрәкһә...\nЯңы уҡыу йылына Өфө трикотаж фабрикаһы 16 мең берәмек мәктәп формаһы тегеүгә заказ алған.\nБыл үткән йылға ҡарағанда күберәк. Былтыр мәктәп уҡыусылары өсөн 12 мең форма теккәндәр. Заказдар республиканан ғына түгел, Свердловск, Силәбе өлкәләренән һәм башҡа төбәктәрҙән дә килә.\nЭлектрон авиабилет ярҙамға килә\nХалыҡ-ара «Өфө» аэропорты 5 июндән электрон авиабилеттар системаһын индерҙе.\nБыл проектты бойомға ашырыу авиакомпанияға пассажирҙарға Өфө аэропортында ғына түгел, ә рейстың башҡа участкаларында ла теркәлеү үтеү мөмкинлеге бирә. Оҙон маршрут буйынса самолетта осҡандар бер урында ғына юл документын тикшертеп, сәфәрен артабан дауам итә ала.\nБеҙҙең аэропорт – илдә күп ҡулланылышлы «vMUSE» системаһы индерелгән тәүге аэропорт.\nҠыйғыла – яңы башлыҡ


Ҡыҙҙар йыйылған ерҙә » журнал Башкортостан кызы | Башҡортостан ҡыҙы журналы\nБиҙәнеү әйберҙәренең тарихы тураһында һүҙ алып барғанда бер мөһим мәсьәләне иғтибарҙан ситтә ҡалдырырға ярамай – ул да булһа селтәр, һаҡал, яғаларҙың нигеҙе. Яҙма сығанаҡтарҙы, бөгөнгө көндә музей фондтарында һәм шәхси коллекцияларҙа һаҡланған ҡомартҡыларҙы өйрәнеп, шуны әйтергә мөмкин: башҡорт ҡатын-ҡыҙҙары биҙәнеү әйберҙәренең нигеҙен эшләү өсөн тула, киндер һәм кизе-мамыҡ туҡымаларға өҫтөнлөк биргән. Хәҙер шуларҙың һәр береһенә айырым туҡталып китәйек.\n1. Тула – ул йөндән һуғып, кейеҙ итеп баҫҡан туҡыма. Башҡорттарҙа тула баҫыу борондан килгән кәсептәрҙең береһе. Айырыуса көньяҡ һәм көнсығыш башҡорттарында киң таралыу алған булған. Кейем тегеү эшендә лә мөһим урын биләгән. Уны, мәҫәлән, сәкмәндә, сарыҡ менән ҡатаның ҡуңыстарында йыш осратырға мөмкин. Йөндән эшләнгән был туҡыма үҙенең ныҡлы булыуы менән айырылып торған. Тула баҫҡан ваҡытта шулай тип йырлап та алғандар:\nТула, тула, тула ла.\nТулала ҡыҙҙар була.\nТула баҫҡан матур ҡыҙҙың\nҠаштары ҡара була.\nМәҫәлән, Санкт-Петербург ҡалаһындағы Рәсәй этнография музейында һаҡланыусы боронғо һаҡалдарҙың нигеҙе тап туланан эшләнгән дә инде. Шулай уҡ Силәбе өлкәһенең Арғаяш районынан алып ҡайтылып, бөгөнгө көндә Өфө ҡалаһындағы Археология һәм этнография музейында һаҡланған яға ла тула нигеҙле (1-се һүрәт). Учалы районындағы музейҙарҙағы һәм шәхси коллекцияларҙағы яғаларҙың да күпселеге шул туҡыманан тора. Әйтергә кәрәк, 2017 йылда Учалы районында үткәрелгән «Яға» бәйгеһенә тәҡдим ителгән биҙәнеү әйберҙәре араһында тула нигеҙлеләре лә булды. Тап шуларҙың береһе был конкурстың еңеүсеһе тип табылды (2-се һүрәт). Биҙәнеү әйберҙәрен эшләү барышында халҡыбыҙҙың онотолоп барған тағы бер кәсебен тергеҙеү, һис шикһеҙ, оло ихтирамға лайыҡ.\n2. Киндер – ул һабағынан сүс, орлоғонан май алына торған тарбағай ботаҡлы бейек үлән. XVIII быуатта башҡорттарҙа киндерҙән туҡыма һуғыу киң таралған була. Был материалды ла халыҡ кейем тегеүҙә даими ҡулланған. Үткән һандарҙың береһендә ҡарап киткән «тамъян һаҡалы» (яҡынса 1880 йылдар тирәһендә эшләнгән) башлыса тап киндер нигеҙле булған да инде. Бары тик 1980 йылдарҙа нигеҙен яңыртырға тура килә.\n3. Кизе-мамыҡ – ул мамыҡ еп. Шул ептән һуғылған туҡымалар XVIII быуаттың икенсе яртыһында башҡорттарҙың кейемдәрендә, көнкүрешендә сағылыш таба башлай. Һөҙөмтәлә өйҙә эшләнгән тула һәм киндер туҡымалар яйлап ҡыҫырыҡлап сығарыла. Шуға күрә лә һуңғараҡ эшләнгән биҙәнеү әйберҙәрендә тап ошо материал йышыраҡ осрай.\nКүренеүенсә, башҡорт ҡатын-ҡыҙҙары тағып йөрөгән биҙәнеү әйберҙәренең нигеҙе башлыса өйҙә эшләнгән тула һәм киндер туҡыманан торған. Яйлап башҡа төр туҡымалар ҙа ҡулланылышҡа ингән.


Туғай Кинйәһе (Көйөргәҙе районы) — Башҡорт Википедияһы\nТуғай Кинйәһе (Көйөргәҙе районы)\nТуғай Кинйәһе, 1-се Кинйә, Башҡортостан республикаһы Көйөргәҙе районы биләмәһенә ҡараған тарихи ауыл. Әлеге ваҡытта Башҡортостан ауылдарының рәсми исемлегенән алынған.\n52°39′53″ с. ш. 55°28′51″ в. д.HGЯO\n1760 йылдарҙа башҡорт Милли — азатлыҡ хәркәтенең иң абруйлы шәхестәренең береһе Кинйә Арыҫланов тарафынан нигеҙләнә.\n2 Ауыл тарихы\n5 Билдәле ауылдаштар\nБашҡортостандың көньяҡ- көнбайыш өлөшөндә, Көйөргәҙе йылғаһының урта ағымында йылғаның уң яғында урынлашҡан. Район үҙәге Ермолаево ауылынанынан 30 км тирәһе. Тирә-яғын тауҙар уратып алған. Иркен Өскисәр туғайы ауылға терәлеп үк тора. Урман да яҡын. Күбеһенсә өйәңке, уҫаҡ, ҡайын, ерек ағастары үҫә. Тирә-яҡта Түкән − 5 км, Үрге Кинйә - 2, Ҡарай - 4, Абдул - 3, Яҡуп - 7, Түбәнге Мотал - 4, Урта Мотал 3, Үрге Мотал - 7, Васильевка - 3 км ауылдары урынлашҡан. Хәҙерге ваҡытта уларҙың күбеһе юҡ.\nАуылдан 400—500 метр самаһы ерҙә Кинйә мәмерйәһе ята. Ул ауыл халҡына һыуытҡыс ролен үтәгән. Ҡаршалағы Ғәзиз тауы ыжғыр, төньяҡ елдәренән һаҡлаған, иртә яҙ менән малдарҙы тибенгә сығарырға мәмкинселек биргән. Мал бағыу өсөн бөтә мөмкинселектәр ҙә бар. Ауылды уратып алған тау6ар ҡышын да малдарҙы тибендә йөрөтөү мөмкинселеге бирһә, ауылға терәлеп торған бесәнле туғайҙары, болондары ҡоро бесән менән тәьмин иткән.\nАуыл урынын һайлау тураһындағы легенда, телдән-телгә, быуындан-быуынға тапшырылып, беҙҙең көндәргәсә килеп еткән. Шулар6ың береһен 1913 йылғы Мәсүрә Чурина (Төлкөсурина) яҙҙырҙы. Кинйә Арыҫланов оло ауыл Арыҫландан (атаһы ауылы) бүленеп сығып, яңы ауыл төҙөү өсөн үҙҙәре биләгән ерҙәр буйлап сығып китә. Үҙе менн ауылдың аҡһаҡалдары Иҫәнаман, Төлкөсура, Байғол, ҡолҺары , Ишһары һәм тағы бер нисә олатайҙы, улы Һеләүһенде ала.\nКинйәабыҙ (Көйөргәҙе районы)\nАзат Хәлилов. «Туғай Кинйәһе ауылы». — Күмертау, 2015 йыл.\nХәлил Һабансин — 1812-1814 йылдарҙағы Француз походында башҡорт полктарының береһендә полк муллаһы булараҡ ҡатнаша. Бер нисә орден -миҙалдар алыуы билдәле.\nМөхәммәтшәриф Хәлилов — Хәлил Һабансиндың бүләһе, 20 быуат башында Бөрйән волосында (үҙәге Яҡуп ауылы) бер нисә йыл старшина, ун йылдан артыҡ ҡазый(судья) вазифаһын башҡара.1912 йылда Француз-Рус һуғышының 100 йыллығын билдәләгәндә, олатаһы Хәлил Һабансин өсөн бирелгән юбилей миҙалын барып ала.\nhttps://ba.wikipedia.org/w/index.php?title=Туғай_Кинйәһе_(Көйөргәҙе_районы)&oldid=911961 ҡабул ителгән\nПоследний раз редактировалась 6 октябрь 2019 в 17:59\nБыл бит һуңғы тапҡыр 17:59 6 октябрь 2019 үҙгәртелгән.


Бөгөн Өфөлә 46 меңгә яҡын өлкән кеше фәҡирлек сигендә көн\nкүрә, пенсия йәшендәге яңғыҙ йәшәүсе граждандар һаны дүрт\nмеңдән артыҡ. Байтаҡ пенсионерҙар үҙ ғаиләләрендә йәшәһә лә\nтуғандары яғынан хәстәрлек күрмәй, туған ғаиләләрендә үҙҙәр ен артыҡ йөк итеп тоя, кәмһетеүҙәр кисерә. Бындай кешеләр кү пме Әйтеүе ҡатмарлы, әммә уларҙың рух төшөнкөлөгөн аңларға мөмкин.\nӨфөлә уртаса пенсия 2736 һум тирәһе тәшкил итә, һәм 2006 йылдың беренсе апреленән база пенсияһының 8,5 процентҡа (85 һум) артыуы көтөлһә лә, был аҡсаға йәшәүе еңел түгел. Та ғы килеп балаларың да ҡарамаһа... Өлкән йәштәге кешеләр бынд ай осраҡта кемгә мөрәжәғәт итә ала\nӨфө ҡалаһы ҡала хакимиәтенең социаль сәйәсәт буйынса идаралығы начальнигы Лидия Слабованың һүҙҙәренә ҡарағанда, ҡ артлыҡ көндәрендә ошондай хәлгә дусар булыусылар ҡала\nвластары яғынан социаль ярҙамға өмөт итә ала. Ул Өфө ҡалаһы\nҡала округына 2006 йылдың ғинуар айынан башлап оло йәштәге граждандарҙы һәм инвалидтарҙы, ауыр хәлдә ҡалыусыларҙы, ҡарауһыҙ ҡалған һәм ата - әсә тәрбиәһенән мәхрүм балаларҙы\nсоциаль хеҙмәтләндереү буйынса дәүләт вәкәләттәре бирелеүе\n- Быйыл 11 социаль учреждение: балалар һәм мөмкинселектәр е сикләнгән үҫмерҙәр өсөн Дим һәм Киров райондарында урынлашҡан ике реабилитация үҙәге, Калинин һәм Октябрь райондарындағы ике приют - социаль реабилитацияға мохтаж балиғ булмаған балалар өсөн махсуслаштырылған учреждениелар һәм баш ҡаланың һәр бер районында халыҡты социаль хеҙмәтләндереү буйынса комплекслы үҙәктәр ҡала ҡарамағына тапшырылды, - тип билдәләне Лидия Александровна. - Шулай итеп, ҡалала социаль көсөргәнешлек булдырмаҫҡа һәм Өфөнөң ауыр хәлгә юлыҡҡан һәр бер кешеһенә оператив рәүештә\nсоциаль - көнкүреш, социаль - медицина, психология - педаго гия яғынан һәм хоҡуҡи хеҙмәтләндереү күрһәтергә булышлыҡ ите үсе һығылмалы тармаҡ булдырыу мөмкинселеге барлыҡҡа килде.\nӨлкән йәштәге граждандарҙы һәм инвалидтарҙы йортта хеҙмәтләндереүҙең ҡала буйынса уртаса күрһәткесе 10 мең пенсионерға 168 кеше тәшкил итә, тип белдерҙе Лидия Слабова.\nУның һүҙҙәренә ҡарағанда, социаль үҙәктәр үҙ - үҙен хеҙмәтләндереү мөмкинселеген өлөшләтә юғалтҡан һәм башҡа кешенең ярҙамына мохтаж булған һәр кем өсөн асыҡ.\n- Социаль үҙәктәге пенсионерҙарҙың үҙенсәлекле һәм бик\nуңайлы бәләкәй генә доньяһы барлыҡҡа килә, һуңынан инде ула р был үҙәктән китергә лә теләмәй, - ти Лидия Слабова. - Беҙг ә бер айға килеп оҙағыраҡ ваҡытҡа ҡалыу осраҡтары ла бар. Әм мә киреһенсә лә була: туғандары пенсионерҙы үҙҙәренә кире алырғ а теләмәй. Бындай осраҡта уларҙы Ветерандар йортона урынлаштырыу мөмкинселеге бар - пенсионерҙың үҙенең теләге б улһа, әлбиттә.\nРайондарҙың халыҡты социаль хеҙмәтләндереү буйынса комплекслы үҙәктәренә килгәндә, ул хеҙмәтләндереүҙең стационар булмаған һәм ярым стационар формаларын үҙ эсенә\nала. Башлыса алғанда, йортта социаль ярҙам күрһәтеү бүлектә ре тигән һүҙ. Ошондай 33 бүлектә 468 хеҙмәткәр 4,2 мең кешен е хеҙмәтләндерә, фатирҙы йыйыштырыу һәм ремонтлау, медикаменттар, кәрәкле аҙыҡ - түлек һәм сәнәғәт тауарҙары һатып алып килеү, медицина ярҙамы ( шул иҫәптән медицина\nучреждениеларына оҙатыу), шулай уҡ ритуаль хеҙмәтләндереүҙе\nойоштороуҙы тәьмин итә.\nХәйер, социаль үҙәктәр йортта ярҙам күрһәтеү генә түгел, социаль - көнкүреш хеҙмәтләндереүҙең тотош бер өлкәһе ролен үтәй, тип билдәләне Лидия Слабова: унда аяҡ кейемен ремонтла у, бөҙрәхана, кер йыйыу, кейем тегеү һәм ремонтлау инә. Хаҡт ар юғары түгел: хеҙмәтләндереү күрһәткән өсөн 20 - 30 һум ти рәһе.\nДим, Киров һәм Орджоникидзе райондары территорияһындағы ү ҙәктәрҙә оло йәштәге граждандар һәм инвалидтар өсөн көндөҙгө һәм ваҡытлыса йәшәү бүлектәре эшләй. Ваҡытлыса йәшәп тороу бүлегенә путевка хаҡы алынған пенсияның 75 проценты размерында билдәләнә, йәғни 3,5 мең һумдан да артыҡ түгел. Бүлектә йәшәү ваҡыты бер айҙан алты айға тиклем , бында үҙ - үҙен хеҙмәтләндерә алған өлкән йәштәге гражданд ар һәм инвалидтар ҡабул ителә.\nЛидия Александровна әйтеүенсә, махсуслаштырылған социаль - медицина хеҙмәтләндереүе бүлеге баш ҡаланың Киров районында, тәғәйен генә йәшәү урыны булмағандар өсөн төн үткәреү йорто - Калинин районында, ҡатын - ҡыҙҙар һәм балал ар өсөн кризис бүлектәре - Калинин, Киров һәм Совет райондарында урынлашҡан. Орджоникидзе, Дим һәм Совет райондарында ветерандар өсөн аралашыу клубы булдырылған. Бында тыуған көндәрҙе билдәләргә, медицина кәңәше алырға, укол яһатырға, ял итергә һәм дуҫтар табырға мөмикн.\nБынан тыш күптән түгел Өфөлә хеҙмәтләндереүҙең яңы төрө - инвалидтарҙы ҡайҙа теләй шунда - нотариаль контора, дауахана , магазиндарға ташыу менән шөғөлләнеүсе социаль такси барлыҡҡа килде. Лидия Александровна хәбәр итеүенсә, үткән йылда социаль такси менән 40 мең кеше файҙаланған, һәм бөгөн\nдә уның популярлығы арта бара. Әлегә такси баш ҡаланың өс районы - Октябрь, Орджоникидзе һәм Совет райондарында ғына э шләй.\n2005 йылда социаль үҙәктәр 5,2 мең өлкән йәштәге кешеләр һәм инвалидтарҙы хеҙмәтләндергән. Уларҙың 300 - ҙән ашыуы\nшәхси секторҙа йәшәй, 2 870 пенсионер - яңғыҙ көн күрә ( 54 процент), 1 240 кешенең ( 24 процент) туғандары юҡ һәм улар үҙҙәрен үҙаллы хеҙмәтләндерә алмай. Һәм, ниһәйәт, ҡала властарына ярҙам һорап мөрәжәғәт итеүсе меңдән ашыу кеше ( 22 процент) ғаиләһе менән йәшәй.\nДөйөм алғанда, үткән йылда комплекслы үҙәктәр дәүләттең айырым яҡлауы аҫтында булған 140, 5 мең гражданға ярҙам күрһәткән, уларҙың 29 проценты - өлкән йәшәтге кешеләр.\n- Аралашыу, изге мөнәсәбәт, яҡшы туҡланыу - былар барыһы ла һәйбәт, әлбиттә, әммә нисек кенә булмаһын, үҙ ғаиләләре б аш\nтартҡан пенсионерҙарҙы беҙ тулыһынса бәхетле итә алмайбыҙ, - тип тамамланы һүҙен Лидия Слабова. - Ҡиммәтле кешелек сифаттарын юғалтмаһаҡ ине, уларҙың беренсеһе - ата - әсәләр\nтураһында хәстәрлек күреү.


9 Февраль 2018, 11:55\nБорон-борондан башҡорт халҡында сәләмәт йәшәү рәүеше, үҫеп килеүсе йәш быуынды физик яҡтан камиллаштырыу милли культура булған. Халҡыбыҙ “Сәләмәт тәндә – сәләмәт рух” төшөнсәһен бер бөтөн итеп ҡараған. Был йәһәттән Кәлсер Табын ырыуына ҡараған ҡауарҙылар һәр ваҡыт өлгө күрһәткәндәр. Беҙҙең хәтерҙә ҡалғандарҙан ғына ла атта һыбай сабышыуҙа бөтә Башҡортостан буйынса дан ҡаҙанған Ғәле Васиков, йүгереү һәм саңғы спорты буйынса XX быуаттың тәүге яртыһында билдәлелек яулаған Ғәлимйән Нәзиров, милли көрәште үҫтереүгә бөтә ғүмерен бағышлаған һәм бер ваҡытта ла бил бирмәгән Ишмырҙа Исхаҡов һәм башҡалар.\nАртабан заман талабына ярашлы яңы спорт төрҙәре көндәлек тормошобоҙға инә бара: футбол, волейбол, хоккей һәм башҡалар. Быларға өҫтәп шашка, шахмат кеүек интеллектуаль спорт төрҙәре буйынса ла ауылдаштарыбыҙҙың уңыштары һәр кемгә билдәле.\n3 февралдә Ҡауарҙы ауылында спорт бәйгеһе – хоккей турниры уҙҙы. Ул Башҡортостандың 100 йыллығына һәм яҡынлашып килгән Ватанды һаҡлаусылар көнөнә арнап үткәрелде. Ҡауарҙылар юлыҡтарҙы иптәштәрсә осрашыуға саҡырҙы (ошондай уҡ ярыш Юлыҡта ғинуарҙа уҙҙы).\nБыл көндө Ҡауарҙы ауылы эргәһендәге “Түңәрәк күл” ысын байрам төҫөн алды. Юлыҡ ауылынан үҫмерҙәрҙең “Япония” һәм “Йәштәр” командалары Ҡауарҙының “Ҡабыҡ араһы” һәм “Бөркөттәр” командалары менән үҙ-ара көс һынашты. Ярыштың маҡсаты булып ике ауыл араһында ысын дуҫлыҡ булдырыу, хоккей уйынын популярлаштырыу һәм сәләмәт йәшәү рәүешен формалаштырыу торҙо.\nТурнир бик мауыҡтырғыс, сәмле һәм тейешле талаптарға ярашлы рәүештә барҙы. Күл тирәһен уратып йәше-ҡарты - көйәрмәндәр бик күп йыйылғайны.\nҠауарҙы ауыл биләмәһе башлығы Райфат Рәжәп улы Әбелғужин сараны асҡандан һуң, Дәүләт Гимны яңғыраны һәм ярыштар башланып китте. Тәүге этапта Юлыҡтың “Япония” командаһы Ҡауарҙының “Ҡабыҡ араһы” менән осрашты һәм 1:0 иҫәбе менән “Япония” еңеүсе булды. Икенсе уйында иһә Ҡауарҙының “Бөркөттәре” менән Юлыҡтың “Йәштәр” хоккейсылары сәкәндәренең оҫталығын һынаны. Һөҙөмтәлә, ҡауарҙылар юлыҡтарҙы 4:0 иҫәбе менән “ҡыйратты”. Ниһайәт, көсөргәнешле бәйге “Бөркөттәр” командаһының еңеүе менән тамамланды. “Япония” – 2-се, “Ҡабыҡ араһы” – 3-сө урын яуланы. Ә “Йәштәр” командаһына 4-се урын менән сикләнергә тура килде. Турнирҙа Ғайса Сөләймәнов (Ҡауарҙы) иң һөҙөмтәле уйынсы тип билдәләнде. Ҡауарҙынан Әлмир Әбелғужин менән Юлыҡтан Фируз Фәхриев “Иң яҡшы ҡапҡа һаҡсыһы”, Айгиз Әбелғужин, Илназ Зөлҡәрнәев (Ҡауарҙы), Айгиз Собханғолов (Юлыҡ) “Иң яҡшы һөжүм итеүсе” тип табылды. Биләмә башлығы Р.Р.Әбелғужин еңеүселәргә Дипломдар һәм иҫтәлекле бүләктәр тапшырҙы.\nЯрыштың бағыусылары булып Ҡауарҙы ауыл биләмәһе (башлығы Райфат Рәжәп улы Әбелғужин), Ҡауарҙы урта мәктәбе (директоры Фәймә Рәжәп ҡыҙы Зөлҡәрнәева), “Шишмә” крәҫтиән хужалығы (етәксеһе Марат Фәрит улы Латипов), Ҡауарҙы ауыл Советы депутаты Фуат Фәрит улы Латипов торҙо. Зөлфиә менән Фуат Латиповтарҙың ғаиләһе ойошторған эҫе сәй, тәмле ҡоймаҡ-бәлештәре бәйгенең баһаһын тағы ла күтәрҙе. Сараны музыкаль яҡтан Ҡауарҙы ауылы мәҙәниәт йорто биҙәне.\nЯрышта ҡатнашыусылар, көйәрмәндәр сараны ойоштороусыларға, бағыусыларға ҙур рәхмәт әйтеп, артабан да ошондай ярыштарҙы даими рәүештә үткәрергә һәм тағы ла юғарыраҡ кимәлгә күтәрергә тигән теләктә ҡәнәғәтлек менән таралыштылар.\nИң мөһиме: бөгөнгө ябай булмаған тормошта сәләмәт йәшәү рухын һәр кемдә тәрбиәләү һәм үҫтереү иң мөһим бурыс булып тора.


Уңыш йыйыуҙа ваҡиғалар үҫешенең бер нисә варианты бар һәм һәр береһенең үҙенең сценарийы булырға тейеш — Башҡортостан Башлығы // Иҡтисад | новости башинформ.рф\nУңыш йыйыуҙа ваҡиғалар үҫешенең бер нисә варианты бар һәм һәр береһенең үҙенең сценарийы булырға тейеш — Башҡортостан Башлығы\n16:05, 24 июля 2015 Иҡтисад\nУңыш йыйыуҙа ваҡиғалар үҫешенең бер нисә варианты бар һәм һәр береһенең үҙенең сценарийы булырға тейеш — Башҡортостан Башлығы Фото: Андрей Старостин\nӨФӨ, 2015 йыл, 24 июль. /«Башинформ» мәғлүмәт агентлығы, Әлим Фәйезов/.\nБашҡортостан Башлығы Рөстәм Хәмитов, кисә Саҡмағош районында үткән «Баҫыу көнө-2015» иген һәм ҡуҙаҡлы культураларҙы йыйыуҙы ойоштороу буйынса республика семинар-кәңәшмәһенең пленар ултырышында сығыш яһап, республика агросәнәғәт комплексының бөгөнгө торошона баһа бирҙе һәм уның өҫтөнлөклө үҫеш йүнәлештәрен билдәләне.\nРеспублика Башлығы һүҙҙәренсә, ауыл хужалығы — төп өҫтөнлөктәрҙең береһе. Йыл һайын аграрийҙарға ярҙам итеүгә, техник базаны, инженер системаһын нығытыуға, фермаларҙы яңыртыуға, ауылды социаль үҫтереүгә дәүләт бюджетынан яҡынса 8 миллиард һум аҡса йүнәлтелә. Агросәнәғәт комплексына булышлыҡ итеү йәһәтенән Башҡортостан – Рәсәйҙең иң яҡшы төбәктәренең береһе.\nБашҡортостан Башлығы район хакимиәттәре, хужалыҡ етәкселәре алдына ауыл хужалығының һөҙөмтәлелеген күтәреү, уңышты, малдар һанын, һауымды, ит етештереүҙе арттырыу, ғилми, селекция эшен үткәреү, заманса технологиялар индереү, яңы, сағыу идеялар тәҡдим итеү бурысын ҡуйҙы.\nАлдағы айҙарҙа республикала 1 миллион 800 мең гектар майҙанда иген һәм ҡуҙаҡлы культуралар, 3 миллион тоннанан ашыу ашлыҡ йыйыу планлаштырыла. Урып йыйыуҙы уңышлы атҡарыу өсөн техниканы яҡшы итеп әҙерләргә, барлыҡ эштәрҙе ҡыҫҡа ваҡыт эсендә һәм юғалтыуһыҙ тамамларға кәрәк, тине Рөстәм Хәмитов.\n«Хәҙер эште аныҡ ойоштороу зарур. Ваҡиғалар үҫешенең бер нисә варианты бар: яҡшы һауа торошо, ғәҙәти һауа торошо, насар һауа торошо, иртә көҙ, һәр береһенең үҙенең сценарийы булырға тейеш», — тине республика Башлығы.\nУның фекеренсә, бөтә йүнәлештәр буйынса ла ауыл хужалығы һөҙөмтәлелеген күтәрергә — заманса малсылыҡ комплекстарын төҙөргә, үҫемлекселектә яңы технологиялар индерергә, баҫыу эштәрен яңыса алып барырға, яңы ҡорамалдар һатып алырға кәрәк. Генетика нигеҙҙәрен өйрәнеү зарур. Гектарҙан яҡшы һөҙөмтәләр кәрәк».\nТеги: уңыш йыйыу,бр башлығы


Айнур Асҡаров Минскиҙа Мостай Кәримдең «Ярлыҡау» повесы буйынса фильм төшөрә\n17 Июнь , 10:08\nМинскиҙа Мостай Кәримдең «Ярлыҡау» повесы буйынса фильм төшөрәләр. Был хаҡта фильмдың режиссеры Айнур Асҡаров хәбәр итте.\n«Команда шәп, йәш, матур актерҙар. Сценарий авторы — дуҫым Айҙар Аҡманов, рәссам Вячеслав Виданов, оператор Андрей Макаров. Алда беҙҙе 17 смена көтә. Әгәр барыһы ла планға ярашлы барһа, 7 июлгә тиклем бында булабыҙ, — тине Айнур Асҡаров. — Ҡыҫҡаһы, әҫәрҙең төп идеяһы — әхлаҡ һәм закон бәрелеше».\nФильм өҫтөндә «Беларусь кино» һәм Мостай Кәрим исемендәге фонд булышлығында «Мотор» студияһы эшләй. Бер йылға яҡын сценарий өҫтөндә эш алып барылды, тип белдерҙе Айҙар Аҡманов. Әйткәндәй, ул Мостай Кәримдең әҫәрҙәре буйынса фильмдар өҫтөндә тәүгә эшләмәй («Һеңлекәш», «Өс таған»).\nТөп ҡатын-ҡыҙ ролен, Мария Терезаны, Өфө уҡыусыһы, Константин Хабенский ойошторған студияны тамамлаған Йәмилә Мөҙәрисова уйнай. Фильмда Рәсәй актерҙары ла бик күп. Мәҫәлән: Казарин ролен грузин-испан тамырҙары булған актер Гела Месхи башҡара. Юрий Лопарев — Буренкинды, Александр Новиков — Любомир Зухты, Николай Ғәләмов Йәнтимер Байназаровты уйнай.\nҠышҡыһын фильмды Петербургта төшөрәләр. Эште 2023 йылда тамамлау күҙаллана.\n«Ярлыҡау» лирик повесы — Башҡортостандың халыҡ шағиры, яҙыусы һәм драматург Мостай Кәримдең уҙған быуаттың 80-се йылдарында ижад иткән күренекле әҫәрҙәренең береһе. «Ярлыҡау» повесы реаль ваҡиғаларға таянып яҙылған. Фажиғәгә әүерелгән романтик тарих, һуғыштың кешелекһеҙ асылына ҡаршы протест һәм уның геройҙарын да, ғәйепһеҙ ҡорбандарҙы ла онотмаҫҡа саҡырыу ул.


“Һәр ваҡыт әҙер!” - GTRK.TV — Новости Уфы и РБ\nБөгөн Пионерҙар көнө. Быйыл РСФСР-ҙа пионер хәрәкәтенең барлыҡҡа килеүенә 95 йыл. 1922 йылда йәштәрҙең коммунистар берлеге конференцияһы компартия ҡушыуы буйынса илдә тәүге пионер отрядтарын төҙөү тураһында ҡарар ҡабул итә. Пионерҙар хәрәкәте балаларҙы берләштереүсе көс булараҡ бөтә тарафтарҙа киң тарала. Тик Советтар Союзы тарҡалғас, пионерҙар ойошмаһы юҡҡа сыҡҡайны. Йәш быуынды илһөйәрлек рухында тәрбиәләү, өлкәндәргә ихтирам, хеҙмәткә һөйөү, тәбиғәткә һаҡсыл ҡараш булдырыу маҡсатында күп урындарҙа ул ҡайтанан тергеҙелде. Республикала «Башҡортостан пионерҙары» балалар йәмәғәт ойошмаһы 20 йылдан ашыу эшләй. Бөгөн унда яҡынса 200 мең кеше иҫәпләнә. Уларҙың һаны әле лә тулылана. Өфө ҡалаһының Дим районында бөгөн йөҙләгән малай һәм ҡыҙҙар пионерға алынды.


Тел тирәләй ниҙәр бар?\n14 Август 2018, 12:07\nҺуңғы осорҙа тел тирәләй ҡуйырған болоттар йәмәғәтселекте тағы бер ҡужғытып алды. Аҙағы нимә меннә бөтөр – ваҡыт күрһәтер. Ошо көнүҙәк мәсьәлә Бөрйән районы башҡорттары Ҡоролтайын да борсомай тормай. “Кесе ҡор” трибунаһы – Ҡоролтай етәксеһе, район мәғариф бүлеге начальнигы Ришат Шәрипов менән уның урынбаҫары Сабир Көҫәпҡоловтарға.\nТел һәм ер төшөнсәләре беҙҙең халыҡты борсой торған мәңгелек мәсьәләләр иҫәбендәлер инде. Быны милләтселек тип түгел, патриотлыҡ тип аңлау зарур.\nР. Шәрипов: “Рәсәй Федерацияһы Дәүләт Думаһының бер төркөм депутаттарының “Рәсәй Федерацияһының Мәғариф тураһында” Федераль законына үҙгәрештәр индереү тураһында инициатива менән сығыш яһауы мәғлүм. Ул туған телдәрҙе, милли республикаларҙың дәүләт телдәрен уҡытыу мәсьәләһенә ҡағыла. Был йәмғиәттә ризаһыҙлыҡ тыуҙырып, Рәсәй субъекттарынан Дәүләт Думаһына ҡултамғалар ебәрелде, хаттар яҙылды. Һөҙөмтәлә, закон проектын ҡарау көҙгөлөккә ҡалдырылғайны, 8 июлгәсә төбәктәрҙән тәҡдимдәр ҡабул ителәсәк, тигәйнеләр. Әммә закон сығарыусылар фекерен ҡырҡа үҙгәртте – яңы уҡыу йылы ошо законға ярашлы башланырға тейеш, тип, уны 19 июндә беренсе уҡыуҙа уҡ ҡабул итеп ҡуйҙылар. Ә 3 августа илебеҙ Президенты В. Путин был законға ҡул ҡуйҙы. Шулай итеп, туған телдәр хәҙер ата-әсәнең ғаризаһына ҡарап уҡытыласаҡ.\nОшо законға ярашлы, хәҙер туған телдәрҙе һәм дәүләт телдәрен өйрәнеүҙе һайлау ата-әсәләрҙең йәки уҡыусыларҙың законлы вәкилдәренең ихтыярында, йәғни мәктәптә уҡытыу һәм тәрбиә телен ата-әсә һайлай. Закон проектында “туған телдәрҙе һәм дәүләт телдәрен белем усағының мөмкинлектәренән сығып уҡытырға”, тигән юлдар ҙа бар. Бөгөнгө иҡтисади тотороҡлоҡ булмаған заманда был да борсоуға һалыр нәмә.\nБеҙҙең районда башҡорт теле туған тел булараҡ өйрәнелә. Был тәңгәлдә хафаланырға урын юҡ һымаҡ. Тик ҡайһы бер мәктәптәрҙә бәғзе бер ата-әсәләрҙең теләге буйынса “Тыуған яҡты өйрәнеү” предметы русса уҡытыла. Мин быға ҡырҡа ҡаршы. Ни өсөнмө? Бала бит нәҡ ошо дәрестә тирә-яҡ мөхит, кесе һәм оло Ватаны, ер-һыу атамалары, ағас-ҡыуаҡтар, үҫемлектәр, хайуандар донъяһы һ.б. таныша, төшөнсәләргә өйрәнә. Ошолай барһа, тиҙҙән беҙҙең башҡорт балаһы ҡарағайҙы “сосна” тип һөйләйәсәк. Беҙҙең отчеттарҙа ла туған тел - башҡорт теле, тип китә. Әлеге предмет русса уҡытылғас, был ысынбарлыҡҡа тап килмәй.\nТағы бер ғәжәпләнерлек урын – ата-әсәһе русса һөйләшмәһә лә, өйҙә йәнһүрәт ҡарау бәләһеме, башҡа сәбәпме – балалар русса һөйләшеп уйнай. Балалар ике телде лә белһен, әммә баҡса, башланғыс кластар осоронда үҙ телен өйрәнһен. Хәҙер баланы әүрәтеүҙең яңы “ысул”ын уйлап таптылар: мыжыған балаға планшет, айфон тотторалар ҙа – вәссәләм. Ата-әсә үҙенең өҫтөндә эшләһен, балаһына туған телдә әкиәттәр һөйләһен ине.\nБыл өлкәлә район мәғариф бүлегенең эш йүнәлеше – балалар баҡсала, башланғыс мәктәптә туған телдә белем һәм тәрбиә алһын. Ә төп дөйөм белем биреүҙә теүәл, тәғәйен фәндәр русса өйрәнелә, 10-11-се кластар тулыһынса русса уҡытыла, сөнки БДИ-ға әҙерлек – төп маҡсат.\nРайонда башҡортса китаптар 100 проценты менән етә, алдырыла. Балаларҙы туған телебеҙҙә уҡытыу буйынса кәртәләр юҡ кеүек. Ата-әсәгә мәктәптә уҡытыу, тәрбиә телен һайлау мөмкинлеге бирелгән икән, ошо уҡ ата-әсәләр - мин, һин һәм башҡалар – шул уҡ район халҡы бит. Үҙебеҙҙең телебеҙ тамырына балта сапмайыҡ, аҡыл менән, киләсәкте уйлап эш итәйек – отолмаҫбыҙ.\nКешенең теле ниндәй телдә асылған, ата-әсәһе, туғандары менән ғаиләһендә ниндәй телдә аралаша, мәктәптең тәүге баҫҡысында ошо телдә уҡытыу айырыуса мөһим икәнлеге хаҡында бөйөк педагог Ян Коменский былай яҙа: ”Туған телен белмәҫ борон кемделер икенсе бер сит телгә өйрәтеү – әле тәпәй ҙә баҫмаған баланы атҡа һыбай атландырыу менән бер” (Я. Коменский, “Туған тел мәктәбе идеяһы”).\nЙәки үҙебеҙҙең билдәле яҙыусы, йәмәғәт эшмәкәре, ысын мәғәнәһендә ил инәһе Мәрйәм апай Бураҡаеваның фекеренә ҡолаҡ һалайыҡ: ”Туған тел – аралашыу ҡоралы ғына түгел. Ул ҡанға (генға) һалынған, быуындан-быуынға күсә килгән һәләтте үҫтереүсе төп шарт. Ҡан хәтерен уятыусы ла, һәләтте асыусы ла, үҫтереүсе лә – туған тел. Балаларыбыҙҙы туған телдән яҙҙырып, әллә ниндәй һәләттәрен юҡҡа сығарабыҙҙыр.\nИкенсенән, туған тел – ул туған моң. Ә туған моң – нерв күҙәнәктәрен дауалаусы төп сараларҙың береһе. Тәбиғәт беҙгә моңдо, йырҙы, шиғриәтте, башҡа төр сәнғәтте күңел дауаһы итеп бар иткән. Туған телһеҙ ҡалған кеше күңел дауаһын ниҙән алыр, ниндәй телдә йырлар? Тәбиғәттең өйрәнелеп бөтөлмәгән серле бүләге бит ул күңел дауалаусы туған моң”.\nС. Көҫәпҡолов: «2011 йылда Иҫке Собханғол мәктәбендә туған телдәрҙе уҡытыу системаһы бөтөрөлгән. Шуға тиклем башҡортса уҡытҡандар. Ошо мәктәптән район, республика өсөн күпме данлыҡлы кешеләр сыҡҡан! Ата-әсәләргә мөрәжәғәтем – башҡортса уҡытыу системаһын кире тергеҙегеҙ. Ҡоролтайға мөрәжәғәт итегеҙ. Бер генә ата-әсә, баламды башҡортса уҡытығыҙ, тип ғариза яҙһа, башҡорса уҡытыласаҡ. Үҙ телебеҙгә, киләсәгебеҙ яҙмышына шул хәтлем дә битараф булмайыҡ инде. Ата-әсәләр араһында матур итеп аңлатыу эштәре алып барыу шарт. Кеше булыу өсөн ниндәй телдә уҡыуың мөһим түгел, башҡорт булыу өсөн барыбер һис юғы башланғыс кластарҙа башҡортса уҡыу шарт».\nР.S. Хөрмәтле йәмәғәт, тел, ил-көн яҙмышы өсөн битараф булмағандар өсөн “Ҡоролтай трибунаһы” тигән рубрика булдырҙыҡ. Илһөйәрҙәр, телһөйәрҙәр, халҡыбыҙ, милләтебеҙ яҙмышы өсөн битараф булмағандар унда сығыш яһай, теләк-тәҡдимдәрен еткерә, бойомға ашырҙай идеялары хаҡында бәйән итә ала.\n16 августа 11.00 сәғәттә район мәғариф бүлегендә уҡыу йылы алдынан Ҡоролтай “түңәрәк өҫтәл” артында һөйләшеү үткәрә - рәхим итегеҙ!\nА. ҒАРИФУЛЛИНА әҙерләне.


20 ноябрь — Башҡорт Википедияһы\n20 ноябрь — григориан стиле буйынса йылдың 324-се көнө (кәбисә йылында 325-се). Йыл аҙағына тиклем 41 көн ҡала.\n20 ноябрь Викимилектә\nБМО: Африканы индустрияллаштырыу көнө.\nЕр: «Microsoft Windows» операцион системаһы көнө.\nМексика: Революция көнө.\nЕр: Педиатрҙар көнө.\nВьетнам: Уҡытыусылар көнө.\nРәсәй: Транспорт хеҙмәткәрҙәре көнө.\nТаиланд: Хәрби-Диңгеҙ флоты көнө.\n1910: Мексикала революция башлана.\n1940: Бәләбәй районы Ыҫлаҡбаш ауылында сыуаш шағиры Константин Ивановтың йорт-музейы асыла.\n1945: Нюрнберг процессы башлана.\n1962: Кариб кризисы тамамлана.\n1979: Беренсе тапҡыр яһалма ҡан файҙаланыла.\n1985: Ҡулланылыусыларға «Microsoft Windows» 1.0 тәҡдим ителә.\nЗаһиров Наил Хәйбулла улы (1925—27.09.2014), ғалим-тау инженеры, юғары мәктәп эшмәкәре. Бөйөк Ватан һуғышында ҡатнашыусы. 1958 йылдан Красноярск төҫлө металдар институты уҡытыусыһы, шул иҫәптән 1959 йылдан — уҡыу уҡытыу һәм фәнни эштәр буйынса проректор, 1962—1994 йылдарҙа мәғдән һәм һибелмә ятҡылыҡтарҙы үҙләштереү кафедраһы мөдире. 2006 йылдан — Себер федераль университеты уҡытыусыһы. Техник фәндәр докторы (1970), профессор (1971). РСФСР-ҙың атҡаҙанған фән һәм техника эшмәкәре (1982), СССР-ҙың төҫлө металлургия отличнигы (1970, 1978). I дәрәжә Ватан һуғышы (1985), Ҡыҙыл Байраҡ (1985), Ҡыҙыл Йондоҙ (1967) һәм «Почёт Билдәһе» (1961) ордендары кавалеры.\nУсманов Ғайса Мортаза улы (1925—1.08.2005), педагог. Бөйөк Ватан һуғышында ҡатнашыусы. 1950 йылдан Учалы районының Ахун урта мәктәбе уҡытыусыһы, 1955 йылдан — директор урынбаҫары, 1957—1986 йылдарҙа — директоры. Башҡорт АССР-ы мәктәбенең атҡаҙанған уҡытыусыһы (1980). 1-се дәрәжә Ватан һуғышы (1985), Хеҙмәт Ҡыҙыл Байраҡ (1966), 2-се (1947) һәм 3-сө (1944) дәрәжә Дан ордендары кавалеры. Сығышы менән ошо ауылдан.\nКадомцев Михаил Самуилович (1886—3.06.1918), Башҡортостан биләмәләрендә революцион ваҡиғаларҙа һәм граждандар һуғышында ҡатнашыусы, 1917—1918 йылдарҙа халыҡ тупланған хәрби отрядтар командиры. Сығышы менән Өфө ҡалаһынан.\nАртамонов Владимир Иванович (1906—29.09.1944), хәрби хеҙмәткәр. 1924—1928 йылдарҙа ВЛКСМ-дың Тамъян-Ҡатай кантон комитетының (Белорет ҡалаһы) яуаплы хеҙмәткәре. 1939 йылда Халхин-Гол йылғаһы буйындағы совет-япон ҡораллы конфликтында һәм Бөйөк Ватан һуғышында ҡатнашыусы, лётчик, полковник (1943). Советтар Союзы Геройы (1939).\nХәйҙәров Әмирйән Сөләймән улы (1911—25.11.1996), Бөйөк Ватан һуғышы яугиры. 16-сы гвардия Чернигов кавалерия дивизияһының пулемёт взводы командиры ярҙамсыһы, гвардия өлкән сержанты. Советтар Союзы Геройы (1944).\nСәлиғәскәрова Мәғәфүрә Ғәлиулла ҡыҙы (1921—7.10.2015), йырсы (меццо сопрано), йәмәғәтсе. 1946 йылдан СССР Театр эшмәкәрҙәре союзы ағзаһы. 1942—1972 йылдарҙа Башҡорт дәүләт опера һәм балет театры солисы. РСФСР-ҙың 3-сө саҡырылыш Юғары Советы депутаты. Бөтә донъя демократик йәштәр һәм студенттар фестивале (Прага, 1947), Бөтә Рәсәй театр йәштәре смотры (Мәскәү, 1947) лауреаты. РСФСР-ҙың (1957) һәм Башҡорт АССР-ының (1951) халыҡ артисы. «Почёт Билдәһе» ордены кавалеры (1949).\nСәйәхов Фәһим Лотфрахман улы (1926—20.11.2003), ғалим-тарихсы. Бөйөк Ватан һуғышында ҡатнашыусы. 1948—1951 йылдарҙа К. А. Тимирязев исемендәге Башҡорт педагогия институты һәм Башҡорт дәүләт университеты уҡыутыусыһы, шул иҫәптән 1958—1984 йылдарҙа университетының КПСС тарихы кафедраһы мөдире. Тарих фәндәре докторы (1970), профессор (1970). Башҡорт АССР-ының атҡаҙанған фән эшмәкәре (1976). Сығышы менән хәҙерге Башҡортостан Республикаһының Дәүләкән районы Суйынсы ауылынан.\nӘлфинур Вәхитова (1931—20.05.2021), журналист, шағир. 1959—1993 йылдарҙа «Башҡортостан пионеры» (хәҙерге «Йәншишмә») гәзите хеҙмәткәре. 1994 йылдан Рәсәй һәм СССР Яҙыусылар союздары ағзаһы. Башҡорт АССР-ының атҡаҙанған мәҙәниәт хеҙмәткәре (1986).\nТихонов Александр Николаевич (1931—16.03.2003), ғалим-лингвист. 1978—1991 йылдарҙа СССР Фәндәр академияһы Рус теле институтының һәм Рәсәй халыҡтары телдәре институтының бүлек мөдире. Филология фәндәре докторы (1974), профессор (1975). Рәсәй Федерацияһының (1997), Үзбәк ССР-ының (1982) һәм Сыуаш АССР-ының (1990) атҡаҙанған фән эшмәкәре, Рәсәй Хөкүмәтенең мәғариф өлкәһендәге премияһы лауреаты (1996).\nСоколов Николай Иванович (1936), хеҙмәт ветераны һәм производство алдынғыһы. 1959—1987 йылдарҙа Салауат нефть химияһы комбинаты һәм «Салауатнефтеоргсинтез» берекмәһе аппаратсыһы. Башҡорт АССР-ының атҡаҙанған химигы (1981), Ленин (1977) һәм Хеҙмәт Ҡыҙыл Байраҡ (1974) ордендары кавалеры. Сығышы менән хәҙерге Иваново өлкәһенең Починок ауылынан.\nӘлмөхәмәтов Рафаил Фазылйән улы (1956), ғалим-физик. 1984 йылдан Башҡорт дәүләт университеты уҡытыусыһы, шул иҫәптән 2010 йылдан Физика-техника институты директорының фәнни эштәр һәм инновацион эшмәкәрлек буйынса урынбаҫары, бер үк ваҡытта 2007 йылдан Өфө дәүләт авиация техник университеты уҡытыусыһы. Физика-математика фәндәре докторы (2007). Сығышы менән хәҙерге Башҡортостан Республикаһының Ейәнсура районы Үрге Бикбирҙе ауылынан.\nШәрифуллин Фән Шәмсулла улы (1932—19.03.2016), партия һәм дәүләт эшмәкәре, КПСС-тың Краснокама һәм Яңауыл район комитеттарының элекке беренсе секретары. Башҡорт АССР-ының атҡаҙанған ауыл хужалығы хеҙмәткәре. Ике Хеҙмәт Ҡыҙыл Байраҡ ордены кавалеры. Яңауыл районының почётлы гражданы (2003).\nСәлмәнова Лилиә Ҡотлохужа ҡыҙы (1947), музыка белгесе, фольклорсы. Рәсәй Фәндәр Академияһы Өфө ғилми үҙәгенең Тарих, тел һәм әҙәбиәт институтының ғилми хеҙмәткәре. Башҡортостан Республикаһының атҡаҙанған мәҙәниәт хеҙмәткәре (2007).\nМоратов Ғәйнетдин Ғабдрахман улы (1913—6.06.1986), хеҙмәт алдынғыһы. Яңы Өфө нефть эшкәртеү заводының 1939—1964 йылдарҙағы операторы һәм өлкән операторы. Социалистик Хеҙмәт Геройы (1959).\nРудниченко Иосиф Васильевич (1918—2002), табип-хирург, медицина фәндәре кандидаты. 1963—1980 йылдарҙа Алматы ҡалаһындағы тимер юлсылар дауаханаһының баш хирургы. Бөйөк Ватан һуғышында ҡатнашыусы, медицина хеҙмәте полковнигы. Ҡаҙаҡ ССР-ының атҡаҙанған табибы. Почётлы тимер юлсы. Ленин, Ҡыҙыл Йондоҙ һәм I дәрәжә Ватан һуғышы ордендары кавалеры. Сығышы менән хәҙерге Башҡортостан Республикаһының Хәйбулла районы Яңы Ергән ауылынан.\nРозенблюм Григорий Семёнович (1923—16.03.2018), педагог. 1954—1963 һәм 1964—1999 йылдарҙа Өфө ҡалаһының 35‑се урта мәктәбе директоры. Бөйөк Ватан һуғышында ҡатнашыусы. РСФСР мәктәбенең атҡаҙанған уҡытыусыһы (1960). 2‑се дәрәжә Ватан һуғышы (1985), Халыҡтар дуҫлығы (1981) һәм Ҡыҙыл Йондоҙ (1944) ордендары кавалеры. Сығышы менән Белорус ССР‑ының Краснолуки ауылынан.\nЛободин Герман Григорьевич (1928—4.06.1978), спортсы. Бокс буйынса СССР‑ҙың спорт мастеры (1951) һәм бөтә Союз категориялы судья. СССР чемпионы (1951—1952) һәм СССР йыйылма командаһы ағзаһы (1951—1952).\nАбыҙгилдин Юнир Миңлеғәле улы (1939—23.10.2007), ғалим-инженер-технолог, юғары мәктәп эшмәкәре. 1986–2004 йылдарҙа Өфө нефть институты һәм Өфө дәүләт нефть техник университетының ғилми эштәр буйынса проректоры. Техник фәндәр докторы (1980), профессор (1981). Башҡортостан Республикаһының атҡаҙанған фән эшмәкәре (1998).\nУразаева Роза Зәйнулла ҡыҙы (1944—11.08.2005), һаулыҡ һаҡлау өлкәһе алдынғыһы. 1969—1996 йылдарҙа Мәсетле үҙәк район дауаханаһының акушер-гинекологы. Башҡорт АССР-ының атҡаҙанған табибы (1981). «Почёт Билдәһе» ордены кавалеры (1981). Сығышы менән хәҙерге Башҡортостан Республикаһының Ҡыйғы районы Йыланлы ауылынан.\nФилиппов Александр Иванович (1949), ғалим-физик. 1972 йылдан Башҡорт дәүләт университеты уҡытыусыһы, шул иҫәптән 1990 йылдан — теоретик физика кафедраһы мөдире; 1992 йылдан — БДУ-ның Стәрлетамаҡ филиалында теоретик физика кафедраһы мөдире, 1999—2011 йылдарҙа — директорҙың фәнни эштәр буйынса урынбаҫары. Техник фәндәр докторы (1991), профессор (1992). Башҡортостан Республикаһының атҡаҙанған фән эшмәкәре (2002), Рәсәй Федерацияһының почётлы юғары һөнәри белем биреү хеҙмәткәре (2000), СССР ҙың атҡаҙанған уйлап табыусыһы (1985).\n1858: Сельма Лагерлёф, Швеция яҙыусыһы, әҙәбиәт буйынса Нобель премияһы алған беренсе ҡатын-ҡыҙ (1909).\n1859: Сергей Волнухин, Рәсәй империяһы архитекторы, Император сәнғәт академияһы академигы (1910).\n1859: Зинаида Гиппиус, Рәсәй империяһы шағиры, яҙыусы, драматург һәм әҙәби тәнҡитсе.\n1889: Эдвин Хаббл, АҠШ астрономы.\n1923: Надин Гордимер, Көньяҡ Африка Республикаһы яҙыусыһы. Әҙәбиәт буйынса 1991 йылғы Нобель премияһы лауреаты.\n1927: Михаил Ульянов, СССР һәм Рәсәй актёры, СССР-ҙың халыҡ артисы (1969), Социалистик Хеҙмәт Геройы.\n1910: Лев Николаевич Толстой, Рәсәй империяһы яҙыусыһы.\nhttps://ba.wikipedia.org/w/index.php?title=20_ноябрь&oldid=1094801 ҡабул ителгән\nПоследний раз редактировалась 19 ноябрь 2021 в 14:47\nБыл бит һуңғы тапҡыр 14:47 19 ноябрь 2021 үҙгәртелгән.


Өфө ҡотҡарыусылары һыу ятҡылыҡтары буйлап рейд үткәрҙе\nИң тәүҙә улар Калинин районындағы «Йылы күл»гә юлланды. Тап ошонда һыуға батыу осраҡтары күп. Күлдәге «Ожмах утрауы» һәм «Гольфстрим» ял итеү зоналарында ҡотҡарыусылар дежур итеүенә ҡарамаҫтан, халыҡ һыу инергә хәүефле урындарға бара. Уларҙы тыйыуҙар хаҡындағы алтаҡталар ҙа туҡтатмай. Күптәр һыу буйына ғаиләһе, балалары менән килгән. Тыйылған урында һыу инеүгә административ штраф ҡаралған. Әммә, рейд һөҙөмтәләренә ҡарағанда, был ҡағиҙә боҙоусыларҙы ҡурҡытмай.\nДенис Бровченко, Калинин районы буйынса граждандарҙы яҡлау идаралығы етәксеһе урынбаҫары: «Рәсми пляждарҙа һыу төбөн ҡотҡарыусылар таҙарта. Ә башҡа ерҙә һыуҙың ағымы көслө һәм һыу төбөндә ағас, башҡа әйберҙәр ятыуы ихтимал. Шуға халыҡ махсус урындарҙа ғына һыу инергә тейеш».


Дәүләтбирҙин Ғәзиз Сәлих улы (24 ғинуар 1951 йыл — 2 сентябрь 2011 йыл) — композитор, педагог. 2000 йылдан Башҡортостан Композиторҙар союзы ағзаһы\n27.01.2021 в 1:22\nСвердловск ҡалаһында үткән Бөтә Союз халыҡ ижады фестивале лауреаты (1977).\nҒәзиз Сәлих (Сәлихйән) улы Дәүләтбирҙин 1951 йылдың 24 ғинуарында Башҡорт АССР-ының Бөрйән районы Иҫке Собханғол ауылында тыуған. Шағир Тәнзилә Дәүләтбирҙинаның бер туған ағаһы.\nҒәзиздең ижади таланты бик иртә асыла. Туғыҙ йәшендә гармунда, аҙаҡ баянда уйнарға өйрәнә, ә 13 йәштән арыу ғына шиғырҙар ижад итә башлай. 1968 йылда республика Хор йәмғиәтенең баянсылар курсына уҡырға инә.\nХеҙмәт юлын 1969 йылда тыуған ауылының культура йортонда башлай. Артабан Учалы районының «Байрамғол» совхозының культура йортонда эшләй, «Ләйсән» халыҡ бейеүҙәре ансамбле концертмейстры була.\nТалантлы музыкант 1977 йылда Свердловск ҡалаһында үткән Бөтә Союз халыҡ ижады фестивале лауреаты була. Ул һәүәҫкәр композитор булараҡ танылыу яулай, уның йырҙарын билдәле йырсылар — Нажия Аллаярова, Илфаҡ Смаҡов, Нәзифә Ҡадырова үҙҙәренең репертуарына индерә.\nКомпозитор белеме алыу маҡсатында Ғәзиз Дәүләтбирҙин Өфө дәүләт сәнғәт институтына уҡырға инә, унда композитор Заһир Исмәғилев класында уҡый. Институтты тамамлағас, концертмейстр булып эшләй, Өфөнөң 2-се музыкаль-педагогик колледжында һәм Өфө сәнғәт училищеһындә баян класы буйынса уҡыта. 2001—2007 йылдарҙа Фатима Мостафина исемендәге 20-се Өфө ҡала башҡорт гимназияһында концертмейстр булып эшләй.\n120-нән артыҡ популяр йыр яҙып, композитор вокаль музыка өлкәһендә бик ҙур уңыштарға өлгәшә. Билдәле йырсылар Вәхит Хызыров, Резеда Әминева, Фәнүнә Сиражетдинова, Фәрит Бикбулатовтар уның әҫәрҙәрен беренсе башҡарыусы була.\nКомпозитор байтаҡ башҡорт халыҡ йырҙарын симфоник оркестр һәм халыҡ инструменттары оркестры өсөн, хор капеллаһы башҡарыуы өсөн эшкәртте. Ғәзиз Дәүләтбирҙиндың күп әҫәрҙәре Башҡорт хор капеллаһының даими репертуарына ингән.\nУның Рауил Бикбаев шиғырына яҙған солистар, хор һәм симфоник оркестр өсөн «Мәңгелек» исемле ораторияһы Башҡортостан музыка тормошонда ҙур ваҡиға булып теркәлде.\nИжадсының ҡурай һәм фортепиано өсөн пьесаһы, фольклорсы Мөхтәр Сәғитовҡа арналған тауыш, ҡурай, думбыра һәм фортепиано өсөн Ирек Кинйәбулатов һүҙҙәренә яҙылған ҡобайыры республиканың күп милләтле сәнғәтен байытты.\nКомпозиторҙың йырҙары радио һәм телевидениелә яңғыраны һәм яңғырай. «Китап» нәшриәтендә уның йырҙар йыйынтығы донъя күрҙе.\nҠыҙғанысҡа күрә ҡаты ауырыу уның икенсе йыйынтыҡ өҫтөндәге эшен туҡтатты. Ул шулай уҡ ҙур әҫәр — башҡорт дастандарына нигеҙләнгән тарихи темаларға опера өҫтөндә эш башлаған була.\nҒәзиз Дәүләтбирҙин тормошта ғәжәйеп баҫалҡы, киң күңелле, намыҫлы кеше була. Кешеләр менән аралашҡанда йор һүҙле, оҫта әңгәмәсе булып хәтерҙә ҡалған.\nҒәзиз Сәлих (Сәлихйән) улы 2011 йылдың 2 сентябрендә Өфө ҡалаһында вафат була, тыуған төйәге Бөрйәндә ерләнгән.


2019 йылда Өфөлә 1 600 подъезды төҙөкләндереү күҙаллана\nБашҡортостан Республикаһында барлығы 50 000 подъезд иҫәпләнә, шуларҙың 26 000 төҙөкләндереүгә мохтаж. Башҡортостан Башлығы вазифаһын ваҡытлыса башҡарыусы Радий Хәбиров бойороғона ярашлы, төбәктә подъездарҙы йүнәтеү эшен башҡарыу көтөлә.\nПрограмма сиктәрендә, тәҙрәләр, ишектәр яңыртыласаҡ, яҡтылыҡ ҡоролмалары алмаштырыу, диуарҙарҙы буяу, почта йәшниктәрен алмаштырыу һәм башҡа эштәр ҡаралған.\nБашҡортостан Республикаһы торлаҡ-коммуналь хужалыҡ министрлығы тәҡдим иткән стандарттар нигеҙендә, күп фатирлы йорттарҙың подъездарын төҙөкләндереү буйынса адреслы исемлеккә түбәндәгеләр индерелгән: торлаҡ һәм төҙөлөш күҙәтселеге буйынса Башҡортостан Республикаһы Дәүләт комитеты тарафынан бирелген күрһәткестә булған подъездар, 2017-2019 йылдарға күп фатирлы йорттарҙа уртаҡ миллекте капиталь төҙөкләндереү республика программаһын тормошҡа ашырыуҙың ҡыҫҡа ваҡытлы пландарына индерелгән подъездар, ишек алды территорияларын төҙөкләндереү буйынса муниципаль программалар, шулай уҡ ремонт үткәреү норматив ваҡыты үткән подъездар һәм ғаризалар буйынса.\n2024 йылға тиклем ремонт эшенә мохтаж бар подъездарҙа ла мөһим эштәр башҡарылыуы көтөлә.\nЯҡынса исемлек менән Өфө хакимиәтенең рәсми сайтында «Документтар» бүлегендә танышырға мөмкин.


Бер-беребеҙҙән айырылмайыҡ » Башҡортостан гәзите | Газета Башкортостан на башкирском языке официальный сайт\nБашҡортостан гәзите » Йәмғиәт » Бер-беребеҙҙән айырылмайыҡ\nБер-беребеҙҙән айырылмайыҡ 23.11.2011 // Йәмғиәт\nОктябрь үҙенең моңһоу көндәре, ямғырҙары, «әбейҙәр сыуағы»ның ҡыҫҡа ғына булыуы менән күңелдәрҙә һаҡланып ҡалды. Ошондай үҙгәреүсән һауа торошо редакция почтаһына ла тәьҫир итмәй ҡалманы – уҡыусыларыбыҙҙан йәмғеһе 150 хат килде.\nКиләһе йылдың тәүге яртыһына гәзит-журналдарға яҙылыу дауам итә. Шул уңайҙан «Башҡортостан» гәзитенең йөкмәткеһен байытыу, төрләндереү, уны тағы ла уҡымлыраҡ итеү хаҡында фекерҙәр, тәҡдимдәр яҙылған хаттар байтаҡ булды.\nИшембай районының Һайран ауылынан Ғәлимйән Яҡупов, «Башҡортостан» гәзитенә яҙылып, ундағы мәҡәләләрҙең береһен ҡалдырмайынса уҡып сығыуы тураһында яҙа. «Хат юлға саҡыра», «Өлгөрбай яҙмалары» рубрикаларының ҡабаттан донъя күрә башлауын хуплай ул. Әлшәй районының Ҡыпсаҡ-Асҡар ауылынан Хәмзә Ғәзизов “Башҡортостан»ды түҙемһеҙлек менән көтөп алыуы, гәзит килмәһә, нимәлер етешмәгән төҫлө тойолоуы, баҫмабыҙҙың йөкмәткеһе ҡыҙыҡлы булыуы тураһында яҙа. Бындай хаттар беҙҙең өсөн бик ҡыуаныслы, әлбиттә. Учалы районының Рәсүл ауылынан Радик Шәмиғолов та баҫмаға күптән яҙылып ҡуйыуын хәбәр итә. Баймаҡ ҡалаһынан Гөлкәй Яҡупова: «Гәзитте йыл да алдырабыҙ, уҡыйбыҙ, яратабыҙ, мәҡәләбеҙ донъя күрһә, һөйөнәбеҙ», — ти. Өфөнән Ләлә Бейешева, Сәбилә Сөләймәнова, Стәрлетамаҡ ҡалаһынан Кәрим Булат, Марс Нуриев, Белорет районынан Нурулла Миһранов, Бишбүләк районынан Әнүәр Сөләймәнов, Әбйәлил районынан Гөлшат Әхмәтҡужина кеүек әүҙем авторҙарыбыҙҙан әленән-әле уҡымлы хаттар килә.\nЕтешһеҙлектәр хаҡында ла яҙа авторҙарыбыҙ. Халыҡ намыҫһыҙлыҡҡа, башбаштаҡлыҡҡа ҡарата вайымһыҙ түгел, хәлде төҙәтеүҙе, ярҙам итеүҙе һорай. Мәҫәлән, Хәйбулла районының Татыр-Үҙәк ауылынан Сәрүәр Тусалина, Учалы районының Ахун ауылынан Рәйлә Хәсәнова һәм Абдулла Ваһапов шундай йөкмәткеле үтенестәр менән мөрәжәғәт иткән. Әлбиттә, бындай хаттарҙы тейешле ойошмаларға тикшерергә ебәрҙек.\nКүптәргә мәғлүмдер, гәзитебеҙҙә «Ялыу кенәгәһе» рубрикаһы донъя күрҙе. Унда һеҙ үҙегеҙҙе борсоған төрлө көнүҙәк мәсьәләләр тураһында яҙып ебәрә алаһығыҙ. Шулай уҡ «Ҡәләмгир» конкурсының дауам итеүен дә онотмағыҙ, гәзит уҡыусыларыбыҙ!


“Йәшлек”тәр финалға сыҡты\n31 Август 2017, 12:14\nӨфөлә “Байыҡ” республика телевизион конкурсының II туры үтте. Унда Ҡариҙел районы “Йәшлек” халыҡ бейеүҙәре ансамбленең өлкәндәр төркөмө лә уңышлы сығыш яһай.\nТөрлө йәштәге һәм төрлө өлкәләрҙә эшләгән ҡатын-ҡыҙҙар башҡарыуында “Унлар байығы” бейеүен жюри ағзалары юғары баһалай. Улар башҡарыусыларҙың һәм бейеү ҡуйыусының юғары оҫталығын, костюмдарҙың тура килеүен дә һыҙыҡ өҫтөнә ала.”Йәшлек”тәр һөҙөмтәлә 50 балл йыйып, Гала-концертта сығыш яһау хоҡуғына эйә була.\n— Ҡариҙел бейеүселәренән башҡа беҙҙең конкурсты күҙ алдына ла килтереүе ҡыйын, сөнки улар — бәйгенең биҙәге, йәме, яңы һулыш һәм күтәренке рух, дәрт өләшеүсеһе. БР-ҙың атҡаҙанған мәҙәниәт хеҙмәткәре Рәфилә Мөнирова етәкләгән коллектив һәр йылды йондоҙ булып балҡып, көслө алҡыштарға күмелә, — ти проекттың авторы, БР-ҙың атҡаҙанған матбуғат һәм киң мәғлүмәт хеҙмәткәре Рита Өмөтбаева.\n“Йәшлек” халыҡ бейеүҙәре ансамбленә яңынан-яңы уңыштар юлдаш булһын!


Имтихандар мәлендә психолог кәңәштәре. - Юлдаш\nРиф Рифат Филүс Хисаметдинов һүҙҙәре. Үпкәләмә - Риф Арыҫлан көйө\nПарлылар кәңәше - Ниғмәтуллина Дилә\nҠайҙа - Радмир\nБашҡорт халыҡ көйҙәренә теҙмә - Джаназиков Морат, Нәзиров Айрат\nИмтихандар мәлендә психолог кәңәштәре.\nИмтихандар мәлендә психолог кәңәштәре. https://bash.news/yuldash/3058_imtihandar-melende-psiholog-keneshtere\n27 май, 08:44\nӘңгәмәсебеҙ - Башҡорт Дәүләт Университетының психологик диагностика һәм консультация кафедраһы уҡытыусыһы, практик психолог Әлфиә Байрамғолова.\nГел тестар менән генә имтихан алыу, минеңсә, дөрөҫ түгел, сөнки кешеләрҙең уйлау һәләте төрлө. Тестарҙа конкрет һорауға яуап бирергә кәрәк. Ижади һәләте булған кеше имтихандың ошондай формаһынан ҡурҡа. Шуның өсөн уҡытыусы менән әңгәмә ҡороп, күҙгә-күҙ ҡарашып имтихан тапшырыу форсаты ла булырға ла тейеш, тип иҫәпләйем.\nИмтихан алдынан үҙегеҙҙе яҡшыға көйләгеҙ. Көнөнә бер нисә тапҡыр уңышығыҙҙы күҙ алдыңа килтереү кәрәк. Тәжрибәмдәң сығып әйтәм: психолог менән эшләһәң яҡшы һөҙөмтәләргә өлгәшергә була. Имтихан алдынан тынысланыу,үҙеңде яҡшыға көйләү, йоҡоно туйҙырырға, душта ҡойоноп алырға, ялан аяҡ ерҙә йөрөп алыу ҙа кәңәш ителә. Үҙеңдә барыһы ла һәйбәт буласағыңа ышаныс булырға тейеш.\nКүҙәтеүҙәрҙән сығып шуны әйтәм: был һынауҙарҙы балаларға ҡарағанда күберәк кисергәндәр ата-әсәләр бар. Үҙҙәрен дә, балаларын да тик яҡшыға көйләһендәр. Төрлө хәлдәр була. Тормош ҡуйған һынауҙарҙы нисек тә үтәһең. Бәлки бер йыл эсендә ял итеп алырға форсат бирелгәндер, бәлки бала икенсе шөғөл һайлар, киләсәктә ҡыуаныр, ярай әле шул ваҡытта яҡшы балдар алып шунда инеп китмәгәнмен әле тип. Тормош дауам итә, киләсәктә ошо көсөргәнештә йөрөгән ваҡытты көлөп кенә иҫкә алырға мөмкин икәнен аңлаһындар. Ата-әсә балаларына терәк булһын ине.\nШпаргалкалар ҡулланырға ярамай, шулай ҙа уларҙы әҙерләргә була. Сөнки кемдер яҙған саҡта хәтерендә нығыраҡ ҡалдыра, ҡайһы берәүҙәр ишеткәнде онотмай. Кеше үҙенең хәтерләү принцибын белергә тейеш.


Барыһы ла – бала күңеле өсөн\n16 Март , 12:30\nБала күңеле аҡ ҡағыҙ, тиҙәр. Бигерәк тә яңы технологиялар заманында был сафлыҡҡа шытым бирерҙәй орлоҡ үҫтереүгә башҡорт әкиәттәре, йырҙары аша изгелек хистәре тәрбиәләүгә иғтибар итеү мөһим. Стәрлетамаҡ ҡалаһының 62-се “Толпар” балалар баҡсаһы – тап шундай мәктәпкәсә белем биреү үҙәктәренең береһе.\nКоллективта кескәйҙәрҙе ихлас яратыусы алсаҡ кешеләр эшләй. Һәр төркөмдәге кеүек үк, 2-се “Сулпылар” кескәйҙәр төркөмө тәрбиәселәре лә баланың үҫешеүе өсөн бар көсөн һала. Ике-өс йәшлектәр йөрөгән төркөмдә балаларҙың ваҡытын күңелле һәм фәһемле үткәреү өсөн һәр төрлө мөмкинселектәр бар.\nТеатр мөйөшөндә, мәҫәлән, бәләкәй күләмле әкиәттәр, хикәйә, һанашмаҡ, балалар өсөн яҙылған сағыу һүрәтле китаптар ҡуйылған. Битлек, костюмдар ярҙамында әкиәт персонаждары булып, “Шалҡан”, “Сыбар тауыҡ”, “Ҡуяндың ҡолағы ниңә оҙон?”, “Тирмәкәй” әкиәттәрен сәхнәләштереүҙә балалар ҙа теләп ҡатнаша.\nТеатр мөйөшө ата-әсәләр ярҙамында йыһазландырылған. Театр өсөн битлектәр, ҡурсаҡ театры өсөн ҡурсаҡтар, өҫтәл театры бөтәһе лә бар. Рәсем мөйөшөндә балаларҙы гуашь, сағыу буяуҙар, төҫлө ҡәләмдәр, бумала, төрлө трафареттар көтә. Ҡул, бармаҡ менән һүрәт төшөрөргә мөмкин. Унда йыш ҡына ата-әсәләр менән берлектә әҙерләнгән “Минең ғаиләм”, “Әсәйем”, “Беҙҙең төркөм” кеүек күргәҙмәләр эшләй.\nСенсорика үҙәге иһә “Парлы һүрәттәр”, “Төҫлө шарҙар”, “Берәү, күп” кеүек мауыҡтырғыс уйындар мөйөшөнә әйләнә. Бындай дидактик уйындар һанарға, төҫтәрҙе айырырға, ябай математик төшөнсәләрҙе танырға өйрәтә, геометрик фигуралар менән таныштыра, баланың аңын, иғтибарлығын, телмәрен үҫтереүгә булышлыҡ итә.\nФизик тәрбиә лә үҙенсәлекле ҡуйылған бында. “Тирмә”, “Ҡурай” кеүек хәрәкәтле халыҡ уйындары аша балалар милли фольклор менән таныша, бәләкәйҙән башҡорт батырҙарына хас холоҡ-фиғелде, батырлыҡ, етеҙлек кеүек сифаттарҙы ғәйрәтле уйындар аша тойоп, белеп үҫә.\nҠыҙыҡлы хәл-ваҡиға тыуҙырып, уларҙы уйын ярҙамында сисеү, сюжетлы уйындарға, йыр-моңға өҫтәмә иғтибар биреү ҙә балалар күңелен яуларға ярҙам итә.\nҒөмүмән, һәр көн бала баҡсаға ашҡынһын өсөн, барыһы ла булдырылған “Толпар”ҙа. “Толпар” балалар баҡсаһы кескәйҙәр өсөн – “икенсе йорт”, үҫеш юлының беренсе баҫҡысы ул! Шуға күрә лә балалар беҙҙең баҡсаға бик теләп йөрөйҙәр.\n“Толпар” балалар баҡсаһы тәрбиәселәре.


Быйыл ташҡындан тәүге булып Ауырғазы районы Төрөмбәт ауылында йәшәүселәр зыян күрҙе\nҠайһы бер йорттар ирегән ҡар һыуы аҫтында ҡалды. Был видеояҙманы беҙҙең редакция ватцабына ваҡиға шаһитары ебәргән. Улар фекеренсә, иҫкәртеүҙәргә ҡарамаҫтан, урындағы власть менән ауыл биләмәһе бер ниндәй ҙә сара күрмәгән. Әлеге ваҡытта өйҙәрҙең баҙҙары һыу менән тулған. Халыҡ һыуҙың көндән-көн күтәрелеүенә хәүефләнә.


Рөстәм Хәмитов Рәсәй почтаһы көнөнә арналған тантаналы йыйылышта сығыш яһаны // Йәмғиәт | новости башинформ.рф\nРөстәм Хәмитов Рәсәй почтаһы көнөнә арналған тантаналы йыйылышта сығыш яһаны\n16:45, 11 июля 2014 Йәмғиәт\n11 июлдә Х.Әхмәтов исемендәге Башҡорт дәүләт филармонияһында Рөстәм Хәмитов Рәсәй почтаһы көнөнә арналған тантаналы йыйылышта сығыш яһаны.\nУл республиканың федераль почта элемтәһе идаралығы – «Рәсәй почтаһы» федераль дәүләт унитар предприятиеһы хеҙмәткәрҙәрен һөнәри байрамдары менән ҡотланы һәм Башҡортостандың дәүләт наградаларын тапшырҙы.\n— Предприятиеғыҙҙың хеҙмәткәрҙәре юғары һөнәри һәм кешелек сифаттары, белдеклелеге һәм эшһөйәрлеге менән республика халҡының юғары абруйын һәм ышанысын яуланы. Республиканың «Рәсәй почтаһы» филиалында – илдә иң ҙурында – 10 мең самаһы кеше эшләй. Уларҙың яртыһы тиерлек – почта таратыусылар. Был ысын хеҙмәтсәндең, намыҫлы һәм «ҡайышлы ҡалын сумка менән» юғары кимәлдә яуаплы кешенең иҫ киткес образы беҙгә бала саҡтан бик яҡын. Филиал хеҙмәткәрҙәре ай һайын алты миллиондан ашыу хат, бандероль һәм посылканы ҡабул итә, илтә, эшкәртә һәм адресаттарға алып бара. Беҙҙең республикала дүрт миллион кеше йәшәй. Бер кешегә бер ярым ебәрелгән әйбер тәшкил итә. Шуның менән бер рәттән һеҙ әүҙем логистик инфраструктураны камиллаштыраһығыҙ, ҡул эшенең өлөшөн кәметәһегеҙ, заманса мәғлүмәт технологияларын ҡулланаһығыҙ, көнәркәшлек мөхиттә уңышлы үҫешәһегеҙ, — тип билдәләне үҙенең телмәрендә Рөстәм Хәмитов.\nУл, бөгөн почта элемтәһе хеҙмәттәре Башҡортостандың бөтә торама пункттарында бар, тип билдәләне. «Айырыуса почта элемтәһендә ихтыяж ауылдарҙа юғары, сөнки кешеләр, айырыуса өлкән быуын вәкилдәре, элеккесә күберәк гәзит һәм журналдар уҡый, әле һаман хат яҙыша. Улар өсөн почта бүлексәһе – цивилизация билдәһе генә түгел, ә ҡайһы берҙә «ҙур донъя» менән берҙән-бер бәйләнеш мөмкинлеге лә. Республикабыҙҙа почта бүлексәләренең 80 проценты – 1300-ҙән 1030-ы – ауылдарҙа урынлашҡан. Улар 80-дән ашыу хеҙмәт күрһәтә», — тине төбәк башлығы.\nУның әйтеүе буйынса, «Рәсәй почтаһы»ның республика филиалы – эре, ышаныслы һалым түләүсе. Уҙған йыл йомғаҡтары буйынса 2,5 миллиард һумдан ашыу табыш алынған. Килемлелеге буйынса, бер хеҙмәткәргә һәм элемтә бүлексәһенә табыш буйынса беҙҙең республика почта хеҙмәте Волга буйы федераль округында «Рәсәй почтаһы»ның иң яҡшы өс филиалы исемлегенә инә».\n«Матбуғат баҫмаларының бөтә донъяла барған ҡыҫҡарыу тенденцияһына ҡарамаҫтан, Башҡортостан Рәсәйҙә иң уҡыусы төбәк булып ҡала. Республикала бер мең кешегә 443 дана матбуғат баҫмаһы тура килә. Был уртаса Рәсәй күрһәткестәренән – 193 дана – ике тапҡырҙан ашыуыраҡҡа күберәк».\nТөбәк башлығы киң мәғлүмәт сараларының финанс торошона ла туҡталып үтте, уның әйтеүе буйынса уларҙың хәле «һуңғы йылдарҙа яҙылыуҙың түбәнәйеүе һәм баҫмаларҙы доставкалауға тарифтарҙың артыуы менән бәйле ныҡ ҡатмарланды. Беҙ был ябай булмаған хәлдә республика киң мәғлүләт сараларына ярҙам итеү өсөн федераль власть органдарына мөрәжәғәт иттек. Был мәсьәлә буйынса беҙ генә мөрәжәғәт итмәйбеҙҙер тип ышанам. Беҙҙең дөйөм тауышыбыҙҙы ишетерҙәр тип уйлайым. Һәм уҡыусыларыбыҙға гәзит һәм журналдар доставкалауға дотациялар биреү механизмы яңынан эшләй башлаясаҡ. Яҙылыу кимәле ҡыҫҡармаһын, кешеләр мәғлүмәтле булһын өсөн был беҙҙгә бик мөһим».\n«Почта хеҙмәтенең үҙенең үҫешеүендә лә етди мәсьәләләр бар. Ҡыҙғанысҡа ҡаршы, республика ҡалаларында яңы биҫтәләр төҙөү, район үҙәктәрен киңәйтеү почта бүлексәләренең артыуына килтермәне. Ул бүлексәләрҙең йөкләнешен арттырыуға, сираттарҙың күбәйеүенә, клиенттар менән эш сифатының кәмеүенә килтерә. Шул уҡ ваҡытта, почта инфраструктураһының нигеҙендә ятҡан, «бер аҙым эргәлә» принцибы боҙола. Яҡынса иҫәпләүҙәр буйынса был мәсьәләне хәл итеү өсөн ҡалаларҙа һәм ауылдарҙа өҫтәмә 50-нән ашыу элемтә бүлексәһен төҙөргә кәрәк. Ауыл биләмәләрен үҫтереүҙең комплекслы пландарында элемтә бүлексәләренең мотлаҡ булыуын тикшерәсәкмен. Почтаһыҙ беҙгә йәшәргә ярамай. Ул ғөмүмән мөмкин түгел», — тип белдерҙе Рөстәм Хәмитов.\nТеги: рәсәй почтаһы көнө,бүләкләү


Башланып китте уҡыуҙар | ГТРК «Башкортостан» — Новости Уфы и РБ\n03 октября 2018 — 16:52 ГТРК «Башкортостан»\nӨфөнөң 159-сы һанлы мәктәбендә беренсе класс уҡыусыһы ауыр йәрәхәт алған. Уның атаһы класс етәксеһен һәм мәктәп директорының тиҙ арала беренсе ярҙам күрһәтмәүҙәрендә һәм шунда уҡ ата-әсәгә хәбәр итмәүҙәрендә ғәйепләй. Ни өсөн уҡыу учреждениеһы хеҙмәткәрҙәре балалар һаулығына еңел ҡарай? Мәктәп директоры йәрәхәт алған малайға бәйле хәлде нисек аңлата? Ете йәшлек Алмазға хәҙер күп йөрөргә лә, артыҡ ҡыбырларға ла ярамай. Уның атаһы Артур Ғәбдрәҡипов һөйләүенсә, баланы мәктәптә тәнәфес ваҡытында дзюдо менән шөғөлләнгән классташы йәрәхәтләй. Артур Ғәбдрәҡипов һүҙҙәренсә, класс етәксеһе Алмаздың илауын күрһә лә, медицина пунктына алып бармайынса, киләһе дәрескә уҡырға индергән. Алмаздың хәле бөтөп, башы әйләнә башлағас ҡына, уны табипҡа күрһәткәндәр, тип зарлана зыян күреүсе. Баланың башы әйләнеп, ҡоҫоуын тәүҙә инфекцияға бәйләгәндәр. Әммә дауаханала Алмаздың баш мейеһенең һелкенеүе асыҡлана. Уны тиҙ арала уҡыуҙан бүлдереп, дауаларға һалалар. Уҡыусыларҙың уҡыу учреждениеларында йәрәхәт алыу осраҡтары бихисап. Мәҫәлән, былтыр апрель айында Бүздәк ауылы мәктәбендә 11 класс уҡыусыһы коридор буйлап һикереп яңылыш түбәгә бәрелә. Ҡыҙғанысҡа ҡаршы, ул өс аҙнанан ашыу команан сыға алмай, үлә. Ә Алмазға иһә хәҙер бер-ике йыл самаһы неврологҡа күренеп йөрөргә тура киләсәк. Әйткәндәй, мәктәп директоры тәүҙә беҙҙең ижади төркөм менән һөйләшергә теләмәне. Шулай ҙа бер аҙҙан ул был ваҡиғаны үҙенсә аңлатырға тырышты. Артур Ғәбдрәҡипов белдереүенсә, уҡыу учреждениеһында быға оҡшаш хәл беренсегә ҡабатланмай. Мәктәп хеҙмәткәрҙәрен ул йәрәхәт алған балаға тиҙ арала ярҙам күрһәтмәүҙәрендә һәм уҡыусыларға еңел ҡарауҙарында ғәйепләй. Мәктәп һәм ата-әсә араһындағы был һорау әлегә асыҡ ҡала. Ә Ғәдрәҡиповтар ғаиләһе иһә мәсьәләне асыҡлау өсөн прокуратураға мөрәжәғәт иткән.


ҠЫҘЫЛ ПАРТИЗАН МАЛАЙЫ » Башҡортостан гәзите | Газета Башкортостан на башкирском языке\nБашҡортостан гәзите » Шәхестәр » ҠЫҘЫЛ ПАРТИЗАН МАЛАЙЫ\nҠЫҘЫЛ ПАРТИЗАН МАЛАЙЫ 13.04.2018 // Шәхестәр\nДнепр янындағы һәм уны аша сыҡҡандағы хәл иткес һуғыштар ваҡытында күрһәткән батырлыҡтары өсөн 2438 яугиргә Советтар Союзы Геройы тигән юғары исем бирелә. Уларҙың алтмыш етеһе — Башҡортостан вәкиле.\nКүп балалы ябай ғаилә, ауыр йылдар. Атай кеше — граждандар һуғышында бер аяғын ҡалдырып ҡайтҡан ҡыҙыл партизан. Шуға ла етенсе класты тамамлаған Жәүҙәт, өлкән ир бала булараҡ, бөтә яуаплылыҡты үҙ өҫтөнә алып, колхозға эшкә төшә.\nБилдәле, ул ваҡытта ауыл ерендә кешенең белеменә ҡарағанда эшсе көсө күпкә ҡиммәтерәк баһалана. Тик, оҙаҡ та үтмәй, һуғыш башлана. Бөтә ауырлыҡ ауылдағы ҡарт-ҡоро, ҡатын-ҡыҙ һәм бала-саға иңенә ята. Жәүҙәтте лә йәше тулыу менән фронтҡа алалар. “Ҡыҙыл партизан Ғоморҙаҡтың ат ҡунмаһында йөрөгән улына ла повестка килгән, уны ла оҙатабыҙ инде”, – тип уфтанған ул саҡта ауыл ҡарттары.\nТағы ла ике йылдан Учалы районының Иманғол ауылына, кирза итектәрен ялтыратып, кем әйтмешләй, тегенсенең энәһенән яңы ғына төшкән өр-яңы гимнастеркаһына Алтын Йондоҙ тағып, бер һалдат ҡайтып төшә. Ҡасандыр яланаяҡ колхоз аттарын көтөп йөрөгән теге малай, хәйер, әле лә ир ҡорона инеп етмәгән егерме йәшлек Советтар Союзы Геройы Жәүҙәт Сөнәғәтуллин була ул.\nУчалы район военкоматынан саҡыртылып, Алкинда кесе командирлыҡҡа уҡый башлаһа ла, Жәүҙәт хәрби исем алып өлгөрмәй, фронтҡа ябай һалдат булып китә. 1943 йылдың майында 52-се армия составындағы 254-се уҡсы дивизияла һуғышҡа инә. Үҙен ул яуаплы элемтәсе, отҡор һалдат итеп таныта. Илһөйәрлек асылын 1943 йылдың 13 ноябрендә, Черкассы өлкәһенең Крещатик һәм Свидовок ауылдары янында барған хәл иткес алышта дәлилләй. Днепр ярына еткәндә туғыҙ йөҙҙән ашыу һалдаты булған 933-сө уҡсы полктан ни бары туҡһан дүрт кенә кеше иҫән ҡала. Уларҙың да күбеһе яралы. Әммә юғарынан бирелгән “Ни шагу назад!” тигән фарман артҡа сигенергә ирек бирмәй. Киреһенсә, бойороҡҡа ярашлы, оло һыуҙы аша сығырға һәм немец һалдаттарын көнбайышҡа табан ҡыуып алып китергә кәрәк.\nХәрби етәксеһеҙ ҡалған һалдаттарға ни эшләргә? Шул саҡта, яралы булыуына ҡарамаҫтан, бөтә яуаплылыҡты рядовой Сөнәғәтуллин үҙ өҫтөнә ала, сөнки элемтәсе һалдат белә: уң яҡ ярҙа Свидовок ауылынан һуң урман башлана, ә унда — беҙҙең партизандар. Тағы ла әллә күпме юғалтыуҙар менән һалдаттар Днепрҙың уң яҡ ярына сыға, танктарға автомат менән генә ҡаршы тороп, немецтар биләгән ауылды үтә һәм ҡуйы урманда урынлаша. Аҙыҡһыҙ, һыуһыҙ бер нисә көн йәшәргә тура килә уларға.\nБөтә ваҡыт окоптар ҡаҙып, немецтарҙың яңы һөжүменә әҙерлеккә һәм партизандарҙы эҙләүгә ҡайтып ҡала. Ниһайәт, бишенсе тәүлек тигәндә, Сөнәғәтуллин етәкселегендәге разведка төркөмө уларҙы эҙләп таба, алтынсы көнгә улар үҙҙәре уртаҡ көс менән ауылға һөжүм аса. Шулай итеп, 933-сө полкка йөкмәтелгән бурыс намыҫ менән лайыҡлы рәүештә атҡарыла. Плацдарм немец һалдаттарынан таҙартыла, һул яҡ ярҙан өҫтәмә хәрби көстәр сыға.\nЖәүҙәтте башҡа яралылар менән бергә госпиталгә ебәрергә ҡарар итәләр. Еңеүгә илткән юлда йәнә бер ҡаршылыҡты үтеүҙә хәрби бурысты фиҙакәр атҡарғаны, тураһын әйткәндә, оло яуаплылыҡ тойоп батырлыҡ күрһәткәне өсөн “һеҙҙе юғары наградаға тәҡдим итәсәкбеҙ” тип ҡуялар үҙенә. Был һүҙҙәр егетте ҡанатландыра, әлбиттә, әммә уға ул әллә ни етди иғтибар бирмәй.\nЯуҙаштары менән хушлашҡандан һуң, үҙе Черкассы ҡалаһына госпиталгә оҙатыла. Бәхеткә күрә, эсендәге яра әллә ни ауырҙан булмай. Бер аҙ дауаланып ял иткәндән һуң, Жәүҙәт йәнә сафҡа баҫа. Ул был юлы Икенсе Украина фронты составына эләгә. Әммә күп тә үтмәй, Көньяҡ Украинаның Смела ҡалаһы эргәһендәге һуғышта йәнә яралана.\nАуыр йәрәхәтлеләрҙе тылға оҙатырға ҡарар итәләр, шулай итеп, яҡташ егет Иркутск ҡалаһына ебәрелә. Дошман пуляһы был юлы һалдаттың ҡулын һәм аяғын яралай. Теге Днепр янындағы хәл иткес һуғыш хәҙер онотола төшә, байтаҡ ваҡыт үтте бит — наградаһы ла юҡтыр, күрәһең, тип һығымта яһай ул. Үҙе, ошо яраларымдан төҙәлһәм, тыуған ауылыма ҡайтыр инем, ат көтөрлөк кенә сәләмәтлегем ҡалһын, тип хыяллана. Ә бер көн уның янына “Правда” гәзитен тотҡан бер төркөм кеше килеп инә. Унда “Советтар Союзы Геройы” тигән юғары награда менән бүләкләнеүселәрҙең исемлеге баҫылған, араларында Жәүҙәт Ғоморҙаҡ улы Сөнәғәтуллин да бар.\nРәсми мәғлүмәттәрҙән. “1943 йылдың 13 ноябрендә иптәш Сөнәғәтуллин беренселәрҙән булып Днепрҙы аша сыға. Ҡаршы яҡтың алғы һыҙығына үтеп, немец һалдаттарының позицияһын билдәләй, уның аҡыллы етәкселеге һөҙөмтәһендә беҙҙекеләр тарафынан эшләнгән ҡыйыу һәм ышаныслы һөжүм дошман оборонаһын ҡыйратырға мөмкинлек бирә. Жәүҙәт Сөнәғәтуллин немец ғәскәрҙәренең бер нисә танкын, йөк автомобилен, ике тиҫтәгә яҡын һалдатын юҡ итә. Ошо батырлыҡтары өсөн 933-сө уҡсы полктан рядовой Жәүҙәт Ғоморҙаҡ улы Сөнәғәтуллинға “Советтар Союзы Геройы” тигән юғары исем бирергә. 1944 йыл, 22 февраль”.\n1944 йылдың аҙағында Жәүҙәт Сөнәғәтуллин Мәскәүгә, Кремлгә саҡыртыла, 15 декабрҙә уға Алтын Йондоҙ һәм Ленин ордены тапшырыла. Тормош тарихындағы ошо иҫтәлекле ваҡиғаны Жәүҙәт Ғоморҙаҡ улы ғүмер буйы йылмайып, һағынып иҫкә ала: “Награда алырға барырға госпиталдә өр-яңынан кейендерҙеләр. Шинель, салбар, гимнастерка яңы, аяҡта шығырлап торған кирза итек. Ялтырауы бөтмәһен тип уны сәғәт һайын ышҡыған булам. Ҡыш һарыҡ тун кейеп, йәй ялан аяҡ йөрөгән кешегә әллә нимә булды ул саҡта. Кремль залына бик күптәр саҡырылғайны, араларында олпат хәрбиҙәр — полковник, генералдар ҙа бар. Сират әле генә миңә етмәҫ тип иң артҡа барып ултырһам, үҙемде бишенсе итеп саҡырҙылар. Награданы Калинин тапшырҙы, ул саҡтағы тулҡынланыуымды аңлатырлыҡ һүҙҙәрҙе әле булһа таба алмайым. Честь биргәндән һуң ултырған урыныма табан йүнәлһәм, иң алғы рәттән бер генерал “Сынок, идем сюда” тип үҙ янына саҡырып алды. Ымлап ҡына эргәгә бер ханымды әйҙәләне. Уныһы үҙ бурысын шунда уҡ аңлап тора. Ҡулымдағы миҙал менән орденды алып, һорап та тормай түшкә ҡаҙаны. Йәш саҡ... Күкрәгемде иң юғары наградалар менән биҙәүҙәренә һөйөнәһе урынға, әрәм итеп өр-яңы гимнастеркамды тишеүҙәренә әсендем”.\nШулай итеп, гимнастеркаһын тиштереп Ленин орденын һәм Советтар Союзы Геройы булыуын раҫлаған Алтын Йондоҙ миҙалын тағып, артабан Жәүҙәт Сөнәғәтуллин йәнә Себер яғына юл ала. Вагонда бөтәһе лә уның янына килә. Һорашалар, ҡотлайҙар. Ә ҡайһы бер офицерҙар Башҡортостанға йыраҡ ҡалмай бит, эргәһенән тиерлек үтәһең, төшөп ҡал, ауылыңда күренеп кит, һуғышырға тағы өлгөрөрһөң әле, тип тәҡдим итә. Йәшлек бер ҡатлылығы үтмәгәндер инде, күрәһең. Һиңә бер нәмә лә булмай, тигәс, Жәүҙәт Миәстә поездан төшөп ҡала. Шунда уҡ уға вокзалдағы хәрбиҙәр иғтибар итә, бер ни өндәшмәйенсә үҙҙәре менән алып китәләр. Бөттө баш, былай булғас, гауптвахтаға бикләп ҡуялар инде, тип бошона Герой. Үҙҙәре артыҡ һорашмағас, маҡсатын әйтеп бирһә лә, асыуҙарын ҡабартып артығын тылҡырға, нимәлер аңлатырға ашыҡмай егет.\nБәй, ни ғәләмәт, ашханаға алып бара бит былар. Герой булғас, ашатып бикләйҙәрҙер, моғайын. Жәүҙәт өнһөҙ генә фараздар ҡыла. Әллә ниндәй офицерҙар өгөтөнә бирелгәнгә үҙен әрләп тә ҡуя. Әммә хәл бөтөнләй икенсе төрлө сиселеш ала. Ашхананан сығыуға ишек төбөндә машина көтөп тора. Ә уның водителе урындағы хәрби етәкселәрҙән “Геройҙы тыуған яғына, Учалығаса, оҙатырға” тигән бойороҡ алған.\nЕгерме биш көндән һуң Жәүҙәт Ғоморҙаҡ улы йәнә фронтҡа юллана. Район хәрби комиссариатынан уны һуңғы хеҙмәт урыны – Иркутск ҡалаһындағы һауығыусылар батальонына ебәрәләр. Ә үҙ сиратында унан бер ни тиклем төҙәлгәндәрҙе Көнбайышҡа оҙаталар. Был ваҡытта Украина дошмандарҙан тулыһынса азат ителгән була, Белоруссияны беҙҙекеләр үткән, ә Польша ерендә Жәүҙәт Сөнәғәтуллинды фронтҡа ебәрмәй ҡалдыралар. Еңеү көнөн ул һаҡ начальнигы вазифаһында Көнсығыш Пруссияла ҡаршы ала.\nКүп тә үтмәй, “Ике еңел һәм бер ауыр яра алғандарҙы ҡайтарырға” тигән бойороҡҡа ярашлы, ул тыуған яғына ҡайтарыла.\nЖәүҙәт ағай башта Учалы эске эштәр бүлегенә паспорт бүлегенә эшкә урынлаша. Һуңынан уны район хакимиәтенә күп балалы тол ҡатындар эше буйынса баш инспектор итеп тәғәйенләйҙәр. Әммә ете класс белемле кешегә яҙыу-һыҙыу, документтар менән эш итеү ауырға төшә. Шуға ла, бер нәмәгә ҡарап тормай, Геройыбыҙ баш ҡалаға юллана. Ә инде Өфөләге педагогия институтын тамамлағас, бар ғүмерен йәш быуынды тәрбиәләүгә бағышлап, илле ике йыл стаж менән хаҡлы ялға сыға.\nЖәүҙәт Ғоморҙаҡ улы Сөнәғәтуллин Учалыла балалары, ейән-ейәнсәрҙәренең иғтибарына, уҡыусыларының ихтирамына күмелгән. Советтар Союзы Геройы, Учалының почетлы гражданы, һәр бер ҡарт яугир кеүек, беҙҙең быуынға һәр даим берҙәй теләген еткерә — илдәге именлекте, халыҡтар берҙәмлеген һаҡлау һәм, әлбиттә, нисәмә тиҫтә йыл үтеүгә, хатта ошо байрамды бүләк иткән һалдаттар ҡалмауға ҡарамаҫтан, һәр ваҡыт Оло Еңеү көнөн туйлай. Ул бынан тиҫтә йыл элек Өфөлә вафат була, Учалыла ерләнә.\nАвтор: Зөлфиә РӘХМӘТУЛЛИНА.


Ауыл халҡына иң яҡыны – улар » Башҡортостан гәзите | Газета Башкортостан на башкирском языке официальный сайт\nБашҡортостан гәзите » Яңылыҡтар » Ауыл халҡына иң яҡыны – улар\nАуыл халҡына иң яҡыны – улар 25.01.2019 // Яңылыҡтар / Йәмғиәт\nБөгөн Башҡортостандың төрлө кимәлдәге етәксе вазифаларында 1200 – 1500 кеше эшләй. Тап уларҙың хеҙмәт сифатына бәйле төбәгебеҙҙә ғүмер иткән дүрт миллиондан ашыу кешенең яҙмышы, уңайлы тормош шарттары.\nШулай тип белдерҙе республика етәксеһе Радий Хәбиров Әбйәлил районында “Ауыл советтары манифесы”н булдырыу буйынса аҡыл һөжүме” проект сессияһын асҡанда. Сараға көньяҡ-көнсығыш төбәктәге ауыл биләмәләре һәм хакимиәттәре башлыҡтары саҡырылғайны.\n“Мин үҙ эшемдә һеҙгә таянырға теләйем, – тине Радий Фәрит улы. – Ауыл – әхлаҡи инешебеҙ, республика иҡтисадының әһәмиәтле өлөшө һәм Башҡортостандың йөрәге булған һоҡланғыс кешеләр”.\nБындай семинар тәүге тапҡыр үткәрелде. Артабан ул республиканың барлыҡ төбәктәрендә уҙғарыласаҡ. Радий Хәбиров ауыл биләмәләре башлыҡтарының баһаһын, әһәмиәтен яҡшы белеүе һәм аңлауы хаҡында белдерҙе: ауыл халҡына иң яҡыны – улар.\nСеминарҙа төбәк етәксеһе Рәсәй Президенты башланғысындағы милли проекттар хаҡында һөйләне һәм уларҙың нигеҙенә төшөндөрөүҙең мөһимлеген билдәләне.\n“Был – илебеҙҙе үҫтереү маҡсатында алға ҙур аҙым яһау мөмкинлеге, айырыуса социаль өлкәлә”, – тине ул.\nАуыл биләмәләре башлыҡтары бындай дәрестең мөһимлеген билдәләне. “Беҙгә урындағы көнүҙәк мәсьәләләрҙе асыҡтан-асыҡ әйтеү, улар буйынса власть етәкселәренә мөрәжәғәт итеү мөмкинлеге бирелде. Бындай ҡара-ҡаршы һөйләшеүҙе тәүгә күрәбеҙ”, – тине улар.


Гиресунспор — Башҡорт Википедияһы\nЧемпионат Турции по футболу[d]\nGiresun Atatürk Stadium[d]\nКатегория:Игроки ФК «Гиресунспор»[d]\nГиресунспор (төр. Giresunspor) — төрөк Гиресунспор ҡалаһы футбол клубы, әлеге ваҡытта Беренсе лигала уйнай, Төркиә футбол лигалары системаһында икенсе урында тора. Команда өйҙәге матчтарын яҡынса 28 000 тамашасыны һыйҙырған Гиресун Ататөрк стадионында үткәрә.\nБашта «Гиресунспор» 1925 йылда Фәүзи һәм Фаруҡ Бейҙәр тарафынан «Билалспор» клубына ҡаршы ярышыусы итеп нигеҙләнә. Клубы һары-күк төҫтә сығыш яһай. Клуб спортсылары футболдан тыш еңел атлетика һәм һыу спорты төрҙәре менән шөғөлләнә. Яңы законға ярашлы, «Гиресунспор» 1941 йылдың 28 мартында үҙе йәшәүен туҡтатырға мәжбүр була.\n26 йылдан һуң, 1967 йылда, клуб тергеҙелә. Ул урындағы ҡайһы бер командалар менән берләшә һәм улар араһындағы «Ешильтепеспор» командаһының аҡ-йәшел төҫөн ала. «Гиресунспор» башта Икенсе лигаға индерелә һәм дүрт йылдан һуң Беренсе лигаға сыға. 1975/76 миҙгеле клуб тарихында әле лә иң уңышлы миҙгел булып ҡала. «Гиресунспор» баш тренер Каптан Тамер етәкселегендә Беренсе лиганың алтынсы урынын биләй. Ә инде киләһе миҙгелдәге чемпионатта таблицаның һуңғы урынын биләй һәм Беренсе лиганан сығарыла. Шул ваҡыттан башлап «Гиресунспор» төп төрөк футбол лигаһында уйнамай. Бынан тыш, алдағы йылда Икенсе лиганың Ҡыҙыл төркөмөндә арттан икенсе урынды биләп, Өсөнсө лигаға төшә. Шул ваҡыттан алып «Гиресунспор» Төркиә футбол системаһында башлыса икенсе һәм өсөнсө лигала ғына уйнай.\n2016/17 миҙгелендә «Гиресунспор» Беренсе лигала Суперлигаға сығыу өсөн плей-оффта уйнай һәм ундағы ике уйын һөҙөмтәһе буйынса ярымфиналда «Эскешәхәрспор» командаһынан еңелә.\nДәғүәселәре[үҙгәртергә | вики-тексты үҙгәртергә]\n«Гиресунспор» клубының иң принципиаль дәғүәсеһе булып күрше Орду ҡалаһының «Ордуспор» командаһы тора. Шулай уҡ «Ризеспор» командаһы менән дә ул шулай уҡ ҙур конкуренцияла тора. Бөтә был клубтар Ҡара диңгеҙ яры буйында урынлашҡан ҡалаларҙа төпләнгән, шуға күрә улар араһындағы матчтарҙы «Ҡара диңгеҙ ярыштары» тип йөрөтәләр.\nГиресунспор стадионы яҡынса 19 750 самаһы тамашасыны һыйҙыра. Тамашасылар өсөн 12 000 пластик ултырғыс йыһазландырылған. Арена ҡала үҙәгенән көнбайышта урынлашҡан һәм уның менән яр буйы урамы менән тоташҡан. Хәҙерге Төркиәгә нигеҙ һалыусы хөрмәтенә стадион Мостафа Кәмал Ататөрк исеме менән аталған. 2009/2010 йылдар миҙгелендә стадион реконструкциялана. Тамашасылар өсөн ултырғыстар көньяҡ трибунала ҡуйыла. Артабан стадионды модернизациялау ваҡытында 2012 йылда прожекторҙар системаһы төҙөлә.\n2018 йылдың 2 ноябренә ҡарата. Сығанағы: уйынсылар исемлеге transfermarkt.com\nKulübümüz Hakkında 2019 йылдың 7 ғинуар көнөндә архивланған.\nӨҙөмтә хатаһы: <ref> тег дөрөҫ түгел: «giresunspor.com» исеме бер нисә тапҡыр, икенсе йөкмәткегә билдәләнгән\nUn Derbi Giresun'!\nОфициальный сайт клуба «Гиресунспор» Ҡалып:Tr icon\nПрофиль клуба на soccerway.com (инг.)\nПрофиль клуба на сайте Турецкой футбольной федерации (инг.) Ҡалып:Tr icon\nҠалып:Тренеры ФК Гиресунспор\nhttps://ba.wikipedia.org/w/index.php?title=Гиресунспор&oldid=1062526 ҡабул ителгән\nБыл бит һуңғы тапҡыр 16:49 17 август 2021 үҙгәртелгән.


22 Ғинуар 2019, 18:55\nБашҡортостан Башлығы вазифаһын ваҡытлыса башҡарыусы Радий Хәбиров сентябрҙә төбәк етәксеһен һайлауға, ябай булмаған үҙ-ара мөнәсәбәттәр тарихына ҡарамаҫтан, «Берҙәм Рәсәй» партияһынан бара. Был хаҡта «Ведомости» хәбәр итә.\nБыл хаҡта «Ведомости» хәбәр итә. 2008 йылдың июнендә Башҡортостан президенты Мортаза Рәхимов Хәбировты үҙенең хакимиәте етәксеһе вазифаһынан бушатты. Киң мәғлүмәт сараларында яҙыуҙарынса, ул Кремлдең Хәбировты үҙенең урынына алмашҡа килеүсе итеп һайлауынан ҡурҡты. Шунан һуң июль-сентябрь айҙарында төбәк бүлексәһе Хәбировты ике тапҡыр партиянан сығарҙы, ләкин юғары бюро ҡабаттан тергеҙҙе.\nРадий Хәбировтың яңыраҡ тәғәйенләнгән губернаторҙарҙан күпселек коллегалары нигеҙҙә үҙ-үҙен күрһәтергә теләүҙәре хаҡында белдерҙе. «Минең «Берҙәм Рәсәй»ҙән алыҫтараҡ торорға тәҡдим иткән коллегаларым бар. Ләкин мин икенсе төрлө уйлайым. Мин ошо партия ағзаһымын һәм шуның менән ғорурланам. Хәйер, ошо партияның үҙенсәлекле ағзаһымын: мине ике тапҡыр унан сығарҙылар һәм ике тапҡыр тергеҙҙеләр. Ләкин нисек инде үҙемдең партиямды яратмаҫҡа тейешмен?», – ти Башҡортостан Башлығы вазифаһын ваҡытлыса башҡарыусы.\nПолитолог Аббас Ғәлләмов бындай ҡарарҙы дөрөҫ тип иҫәпләй: «Республикала көстө, ныҡышмалыҡты һәм принципиаллекте хөрмәт итәләр. Һуңғы ваҡыттағы сәйәси модаға эйәреүҙән баш тартып, Хәбиров урындағы һайлаусыға һәм урындағы элитаға оҡшаған сифаттарҙы күрһәтә».\nГубернаторҙарҙың партиялы һәм партияһыҙ булыу әһәмиәте йыш ҡына арттырып һөйләнелә, тип уйлай Политолог Михаил Виноградов: «Кандидаттың антирейтинг булдырыу һәләте, шулай уҡ конкуренттарҙың составы ҙурыраҡ роль уйнай».


Мантияларын сисеп, йырлап ебәргәндәр | ГТРК «Башкортостан» - Хәбәрҙәр | 268253\n12 Май 2022 — 14:04 ГТРК «Башкортостан»\nБаш ҡаланың Киров районы суды хеҙмәткәрҙәре Бөйөк Еңеү көнөнә арнап клип төшөрҙө. Кадрҙағы замандаштарыбыҙҙың береһе лә йырсы түгел, араларында ялланған актерҙар ҙа юҡ. Улар Өфөнөң Киров районы суды хеҙмәткәрҙәре – Бөйөк Еңеү көнө алдынан клип төшөрөргә ҡарар иткән илһөйәрҙәр. Атаһы улына һуғыш тураһында һөйләй. Бергәләп улар Еңеү паркы буйлап йөрөй, Республика Хәрби Дан музейы экспонаттары менән таныша. Төп ролдәрҙең береһендә - судья Рәфис Нәбиев. Тормошомдағы тәүге клипта төшөү ауыр булманы, сөнки бөтә эш ихлас күңелдән башҡарылды, ти ул. Ә иң бәләкәй герой уның улы түгел. 8 йәшлек Рөстәм – судтың дөйөм бүлек етәксеһе Анжелла Сәфиуллинаның кесе улы. Клипты төшөрөү идеяһы ла Анжелла Сәфиуллинаныҡы. Был ул тәҡдим иткән бихисап проекттарҙың береһе. Йырҙы башҡарып, студияла яҙҙырыуҙа тик аппарат хеҙмәткәрҙәре генә ҡатнашһа, клипта төшөүгә бөтә коллектив сыҡты. Суд рәйесе менән бергәләп улар мемориаль комплекстарға барып, сәскәләр һалды. Һәм клип аҙағында бөтә ил халҡын Еңеү көнө менән ҡотланы.